- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 6
- >

6
1 ⵎⵎⵉ ⵉⵏⵓ, ⵎⴰⵍⴰ ⵜⴷⴻⵡⵍⴻⴷ
ⴷ ⴰⵎⴰⵔⵀⵓⵏ ⵉ ⵊⵊⴰⵔ ⵏⵏⴻⵛ,
ⵜⴻⵡⵛⵉⴷ ⵜⵉⵛⵜⵉ ⵏⵏⴻⵛ ⵏ ⵓⴼⵓⵙ ⵉ ⵢⵉⵊⵊ ⵏ ⵓⴱⴰⵔⵔⴰⵏⵉ,
2 ⵎⴰⵍⴰ ⵜⴷⴻⵡⵍⴻⴷ ⵜⴻⵇⵇⵏⴻⴷ
ⵣⴻⴳ ⵡⴰⵡⴰⵍⴻⵏ ⵏ ⵓⵇⴻⵎⵎⵓⵎ ⵏⵏⴻⵛ,
ⵜᵉⵜⵜⵡⴰⵃⴻⴱⴱⵙⴻⴷ ⵣⴻⴳ ⵡⴰⵡⴰⵍⴻⵏ
ⵏ ⵓⵇⴻⵎⵎⵓⵎ ⵏⵏⴻⵛ,
3 ⵅⴻⵏⵏⵉ ⴻⴳⴳ ⵜⴰ, ⴰ ⵎⵎⵉ, ⵓ ⴼⴻⴽⴽ ⵉⵅⴻⴼ ⵏⵏⴻⵛ,
ⵎⴰⵖⴰⵔ ⵜⴷⴻⵡⵍⴻⴷ ⵖⴰⵔ ⵓⴼⵓⵙ ⵏ ⵊⵊⴰⵔ ⵏⵏⴻⵛ:
ⵓⵢⵓⵔ, ⴱⴻⵏⴷⴻⵇ ⵅⴰⵙ
ⵓ ⵣⴻⵢⵢⴰⵔ ⵅ ⵡⴻⵏⵏⵉ ⵛⴻⴽ ⵢⵓⴷⵙⴻⵏ.
4 ⵡⴰⵔ ⵜⵜⵉⵛ ⵛⴰ ⵉⴹⴻⵚ ⵉ ⵜⵉⵟⵟⴰⵡⵉⵏ ⵏⵏⴻⵛ,
ⵓⵍⴰ ⴷ ⴰⵏⵓⴷⴻⵎ ⵉ ⵡⴰⴱⵍⵉⵡⴻⵏ ⵏⵏⴻⵛ. ◘6:4 ⵉⵥⵀⴷ. 132:4
5 ⴼⴻⴽⴽ ⵉⵅⴻⴼ ⵏⵏⴻⵛ ⵣⴻⴳ ⵓⴼⵓⵙ ⵏⵏⴻⵙ
ⴰⵎ ⵜⵖⴻⵢⴹⴻⵜ ⵏ ⵡⴻⵖⵣⴰⵔ,
ⴰⵎ ⵢⵉⵊⵊ ⵏ ⵡⴻⵊⴹⵉⴹ ⵣⴻⴳ ⵓⴼⵓⵙ ⵏ ⵓⵏⴻⴳⵎⴰⵔ.
6 ⵓⵢⵓⵔ ⵖⴰⵔ ⵜⴽⴻⴹⴼⴻⵜ, ⵛⴻⴽ, ⴰ ⴰⵎⴻⵄⴳⵓⵣ,
ⵅⵣⴰⵔ ⵎⴰⵎⵎⴻⵛ ⵜⵓⵢⵓⵔ ⵏⴻⵜⵜⴰⵜ
ⵓ ⴷⵡⴻⵍ ⴷ ⴰⵎⵉⵖⵉⵙ.
7 ⵡⴰⵅⵅⴰ ⵏⴻⵜⵜⴰⵜ ⵡⴰⵔ ⵖⴰⵔⴻⵙ ⴱⵓ ⵓⵎⴳⴻⵡⵡⴻⴷ,
ⵏⵉⵖ ⴰⵡⴻⵇⵇⴰⴼ ⵏⵉⵖ ⵍⵃⴰⴽⴻⵎ,
8 ⵄⴰⴷ ⵜⴻⵙⵙⴻⵡⵊⴰⴷ ⴰⵖⵔⵓⵎ ⵏⵏⴻⵙ ⴷⴻⴳ ⵓⵏⴻⴱⴷⵓ,
ⵜⴻⵢⵔⵓ ⵎⴰⵛⵛⴰ ⵏⵏⴻⵙ ⴷⵉ ⵍⵡⴻⵇⵜ ⵏ ⵜⵎⴻⵢⵔⴰ.
9 ⴰⵍ ⵎⴻⵍⵎⵉ ⵖⴰ ⵜⴻⵇⵇⵉⵎⴻⴷ ⵜⴻⵣⵣⵍⴻⴷ,
ⵛⴻⴽ, ⴰ ⴰⵎⴻⵄⴳⵓⵣ?
ⵎⴻⵍⵎⵉ ⵖⴰ ⵜⴻⴽⴽⴰⵔⴻⴷ ⵣⴻⴳ ⵉⴹⴻⵚ ⵏⵏⴻⵛ? ◘6:9 ⴰⵡⵍⵏ. 13:4; 20:4; 24:33, 34
10 ⴰⵔⵏⵉ ⵛⵡⴰⵢⵜ ⵏ ⵢⵉⴹⴻⵚ,
ⴰⵔⵏⵉ ⵛⵡⴰⵢⵜ ⵏ ⵓⵡⴰⵔⵔⴻⵛ,
ⴰⵔⵏⵉ ⵛⵡⴰⵢⵜ ⵏ ⵓⴱⵓⵣⵣⴻⵍ ⵙ ⵉⴼⴰⵙⵙⴻⵏ ⵉⵎⵓⵏⴻⵏ, ◘6:10 ⴰⵡⵍⵏ. 24:33
11 ⴰⵇⴰ ⴷⴰ ⴰⴷ ⵅⴰⴽ ⴷⴷ-ⵉⵡⴹⴰ ⵣⵣⴻⵍⴹ
ⴰⵎ ⵢⵉⵊⵊ ⵏ ⵓⵅⴻⵡⵡⴰⵏ,
ⵍⴻⵖⴱⴻⵏ ⵏⵏⴻⵛ ⴰⵎ ⵢⵉⵊⵊ ⵏ ⵡⴻⵔⵢⴰⵣ
ⵉ ⵖⴰⵔ ⵉⴵⴰ ⵍⴻⵙⵏⴰⵃ. ◘6:11 ⴰⵡⵍⵏ. 24:34
12 ⴱⵏⴰⴷⴻⵎ ⵉ ⵡⴰⵔ ⵉⵙⴻⴽⴽⵡⵉⵏ, ⴰⵔⵢⴰⵣ ⵏ ⵍⵖⴻⵛⵛ,
ⵉⴳⴳⵓⵔ ⵙ ⵉⵊⵊ ⵏ ⵓⵇⴻⵎⵎⵓⵎ
ⵉⵛⵛⵓⵔⴻⵏ ⵙ ⵎⵉⵏ ⵉⵄⴻⵡⵊⴻⵏ.
13 ⵉⵖⴻⵎⵎⴻⵣ ⵙ ⵜⵉⵟⵟⴰⵡⵉⵏ ⵏⵏⴻⵙ,
ⵉⵙⵙⴰⵡⴰⵍ ⵙ ⵉⴹⴰⵔⴻⵏ ⵏⵏⴻⵙ,
ⵉⵜⵜⵛⴻⵢⵢⴰⵔ ⵙ ⵉⴹⴻⵡⴹⴰⵏ ⵏⵏⴻⵙ.
14 ⵓⵍ ⵏⵏⴻⵙ ⵉⵛⵛⵓⵔ ⵙ ⵍⴻⵅⴷⴰⵄⴰⵜ,
ⵉⵏⴻⴽⴽⵡⴰ ⵍⴻⴱⴷⴰ ⵍⵖⴰⵔ,
ⵉⵜⵜⵙⴻⴱⴱⴰⴱ ⵉⵎⴻⵏⵖⵉⵢⵢⴻⵏ.
15 ⵅ ⵓⵢⴰ ⴷⴻⵖⵢⴰ ⴰⴷ ⴷⴷ-ⵢⴰⵙ ⵓⴹⴻⵢⵢⴻⵄ ⵏⵏⴻⵙ,
ⴷⴻⴳ ⵉⵛⵜ ⵏ ⵜⴻⵛⵜⵉ ⴰⴷ ⵉⵜⵜⵡⴰⵔⵥ
ⴰⵎ ⵡⴰⵔ ⴷⵉⵏ ⵉⵜⵜⵉⵍⵉ ⵓⴳⴻⵏⴼⵓ.
16 ⵙⴻⵜⵜⴰ ⵏ ⵜⵎⴻⵙⵍⴰⵢⵉⵏ-ⴰ ⵉⵛⴰⵔⵔⴻⵀ ⵉ-ⵜⴻⵏⵜ ⵙⵉⴷⵉ,
ⵡⴰⵀ ⵙⴻⴱⵄⴰ ⴰⵇⴰ ⴰⵜⴻⵏⵜ ⴷ ⵏⵏⵄⵉ ⵉ ⵍⴻⵄⵎⴰⵔ ⵏⵏⴻⵙ:
17 ⵜⵉⵟⵟⴰⵡⵉⵏ ⵏ ⵏⵏⴼⴰⵅⴻⵜ,
ⵉⵊⵊ ⵏ ⵢⵉⵍⴻⵙ ⵉⵙⵙⵅⴰⵔⵔⵉⵇⴻⵏ,
ⵓⵍⴰ ⴷ ⵉⴼⴰⵙⵙⴻⵏ ⵉⵙⵙⴰⵣⵣⴰⵍⴻⵏ
ⵉⴷⴰⵎⵎⴻⵏ ⵉⵎⴻⵣⴷⴰⴳⴻⵏ, ◘6:17 ⴰⵡⵍⵏ. 30:13
18 ⵓⵍ ⵉⵏⴻⴽⴽⵡⴰⵏ ⵜⵉⵎⴻⵄⵎⴰⵍⵜ ⵉⵖⴻⵛⵛⴻⵏ,
ⵉⴹⴰⵔⴻⵏ ⵏⵏⵉ ⵉⵜⵜⵇⴻⴵⵉⵇⴻⵏ ⵎⴰⵃⴻⵏⴷ ⴰⴷ ⴰⵣⵣⵍⴻⵏ
ⵖⴰⵔ ⵎⵉⵏ ⵉⴵⴰⵏ ⴷ ⴰⵄⴻⴼⴼⴰⵏ, ◘6:18 ⵔⵓⵎ. 3:15
19 ⴰⵛⴻⵀⵀⴰⴷ ⵉⵙⵙⵅⴰⵔⵔⵉⵇⴻⵏ
ⵏⵏⵉ ⴷⴷ-ⵉⴷⴻⴵⵇⴻⵏ ⵉ ⵉⵅⴰⵔⵔⵉⵇⴻⵏ,
ⵓⵍⴰ ⵡⴻⵏⵏⵉ ⵉⵜⵜⵙⴻⴱⴱⴰⴱⴻⵏ
ⵉⵎⴻⵏⵖⵉⵢⵢⴻⵏ ⵊⴰⵔ ⵜⴰⵡⵎⴰⵜ.
20 ⴰ ⵎⵎⵉ, ⵃⴹⴰ ⵜⴰⵡⵚⴻⵢⵢⴻⵜ ⵏ ⴱⴰⴱⴰⵛ,
ⵓ ⵡⴰⵔ ⵎⴻⵏⴹⴰⵔ ⵜⴰⵖⵓⵔⵉ ⵏ ⵢⴻⵎⵎⴰⵛ. ◘6:20 ⴰⵡⵍⵏ. 1:8
21 ⵇⵇⴻⵏ ⵉ-ⵜⴻⵏⵜ ⵍⴻⴱⴷⴰ ⵅ ⵡⵓⵍ ⵏⵏⴻⵛ,
ⵛⴻⴷⴷ ⵉ-ⵜⴻⵏⵜ ⵖⴰⵔ ⵢⵉⵔⵉ ⵏⵏⴻⵛ. ◘6:21 ⴰⵡⵍⵏ. 3:3
22 ⵎⴰⵍⴰ ⵜⴻⴳⴳⵓⵔⴻⴷ, ⴰⵢⴰ ⴰⴷ ⵛⴻⴽ ⵉⴳⴻⵡⵡⴻⴷ,
ⵎⴰⵍⴰ ⵜⴻⵣⵣⵔⴻⴷ, ⴰⵢⴰ ⴰⴷ ⵛⴻⴽ ⵉⵃⴹⴰ,
ⵎⴰⵍⴰ ⵜⴼⴰⵇⴻⴷ ⴰⵇⴰ ⵎⴰⵏ ⴰⵢⴰ
ⴰⴷ ⴽⵉⴷⴻⴽ ⵉⵙⵙⵉⵡⴻⵍ. ◘6:22 ⴰⵡⵍⵏ. 3:23, 24
23 ⵎⵉⵏⵣⵉ ⵜⴰⵡⵚⴻⵢⵢⴻⵜ ⴷ ⵍⴻⴼⵏⴰⵔ
ⴷ ⵜⵖⵓⵔⵉ ⴷ ⵜⴼⴰⵡⵜ,
ⵉⵡⴻⴱⴱⴰⵅ ⵏ ⵜⵜⴰⵔⴱⵉⵢⵢⴻⵜ
ⴰⵇⴰ ⴰⵜⴻⵏ ⴷ ⴰⴱⵔⵉⴷ ⵏ ⵜⵓⴷⴰⵔⵜ ◘6:23 ⵉⵥⵀⴷ. 19:9; 119:105
24 ⵏⵏⵉ ⵛⴻⴽ ⵉ ⵖⴰ ⵉⵃⴹⴰⵏ ⵣⵉ ⵜⴻⵎⵖⴰⵔⵜ ⵜⴰⵄⴻⴼⴼⴰⵏⵜ,
ⵣⵉ ⵍⴻⵀⵔⵓⴷ ⵉⵣⴻⵡⵡⵇⴻⵏ
ⵏ ⵢⵉⵍⴻⵙ ⵏ ⵜⴻⵎⵖⴰⵔⵜ ⵣⵉ ⴱⴰⵔⵔⴰ. ◘6:24 ⴰⵡⵍⵏ. 2:16; 5:3; 7:5
25 ⵡⴰⵔ ⵄⴻⵛⵛⴻⵇ ⵛⴰ ⴰⵥⵔⵉ ⵏⵏⴻⵙ ⴷⴻⴳ ⵡⵓⵍ ⵏⵏⴻⵛ,
ⵃⴹⴰ ⵡⴰⵔ ⵛⴻⴽ ⵜⴻⵃⵚⵉⵔ ⵙ ⵡⴰⴱⵍⵉⵡⴻⵏ ⵏⵏⴻⵙ,
26 ⵎⵉⵏⵣⵉ ⵣⵉ ⵙⵙⵉⴱⴱⴻⵜ
ⵏ ⵉⵛⵜ ⵏ ⵜⴻⵎⵖⴰⵔⵜ ⵏ ⴼⴰⵔⵇ-ⵛⵛⵖⴻⵍ,
ⴱⵏⴰⴷⴻⵎ ⴰⴷ ⵉⴽⵙⵉ
ⵎⵖⵉⵔ ⵉⵛⵜ ⵏ ⵜⵅⴻⴱⴱⴰⵣⵜ ⵏ ⵡⴻⵖⵔⵓⵎ,
ⵡⴰⵀ, ⵜⴰⵎⵖⴰⵔⵜ ⵏ ⵉⵊⵊ ⵏ ⵡⴻⵔⵢⴰⵣ ⵏⵏⴻⵖⵏⵉ
ⴰⵇⴰ ⵜⴰⵔⴻⵣⵣⵓ ⵍⴻⵄⵎⴰⵔ ⵉⵖⵍⴰⵏ.
27 ⵎⴰ ⵉⵣⴻⵎⵎⴰⵔ ⵃⴻⴷ ⴰⴷ ⵢⴰⵔⴱⵓ ⵜⵉⵎⴻⵙⵙⵉ
ⴷⴻⴳ ⵡⴻⵃⵙⵉⵏ ⵏ ⵡⴰⵔⵔⵓⴹ ⵏⵏⴻⵙ,
ⴱⵍⴰ ⵎⴰ ⴰⴷ ⵢⴰⵔⵖ ⵡⴰⵔⵔⵓⴹ ⵏⵏⴻⵙ? ◼6:27 ⴰⵃⵙⵉⵏ-ⵏⵉⵖ ‘ⴰⴱⴻⵃⵔⵓⵔ’.
28 ⵎⴰ ⵉⵣⴻⵎⵎⴰⵔ ⵃⴻⴷ
ⴰⴷ ⵢⵓⵢⵓⵔ ⵅ ⵍⴻⴼⵃⴻⵎ ⵉⵜⵜⴻⵃⴷⵓⴷⵓⵇⴻⵏ,
ⴱⵍⴰ ⵎⴰ ⴰⴷ ⵛⴻⵎⴹⴻⵏ ⵉⴹⴰⵔⴻⵏ ⵏⵏⴻⵙ?
29 ⴰⵎⵎⵓ ⵓⵍⴰ ⴷ ⵡⴻⵏⵏⵉ ⵉ ⵖⴰ ⵢⴰⴷⴼⴻⵏ
ⵖⴰⵔ ⵜⴻⵎⵖⴰⵔⵜ ⵏ ⵊⵊⴰⵔ ⵏⵏⴻⵙ,
ⵡⴰⵀ ⴽⵓⵍ ⵉⵊⵊⴻⵏ ⵡⴻⵏⵏⵉ ⵜⵜ ⵉ ⵖⴰ ⵉⵀⴰⴷⴰⵏ,
ⵡⴰⵔ ⵉⵜⵜⵡⵉⵃⵙⵉⴱ ⴷ ⴰⵎⴻⵣⴷⴰⴳ.
30 ⴰⵛⴻⴼⴼⴰⵔ ⵡⴰⵔ ⵜ ⵙⵙⵃⴻⵇⵇⴰⵔⴻⵏ
ⵎⴰⵍⴰ ⵢⵓⵛⴰⵔ,
ⵃⵉⵎⴰ ⴰⴷ ⵉⵙⵙⵢⵉⵡⴻⵏ ⵍⴻⵄⵎⴰⵔ ⵏⵏⴻⵙ
ⵎⴰⵍⴰ ⴷⴰⵢⴻⵙ ⵍⴰⵥ.
31 ⵎⴰⵛⴰ ⵎⴰⵍⴰ ⵉⵜⵜⵡⴰⴼ,
ⴰⵎⵎⵓ ⵅⴰⵙ ⵉ ⵖⴰ ⵉⵅⴻⴵⴻⵚ ⵙⴻⴱⵄⴰ ⵏ ⵜⵙⴻⵇⵇⴰⵔ.
ⵉⵜⵜⵅⴻⵚⵚⴰ ⴰⵙ ⴰⴷ ⵉⵡⵛ
ⵎⴰⵔⵔⴰ ⵎⵉⵏ ⵖⴰⵔⴻⵙ ⴷⵉ ⵜⴰⴷⴷⴰⵔⵜ.◘6:31 ⵓⴼ. 22:1, 4
32 ⵎⴰⵛⴰ ⵡⴻⵏⵏⵉ ⵉⵜⵜⴻⴳⴳⴻⵏ ⵣⵣⵉⵏⴰ
ⴰⴽ-ⴷ ⵉⵛⵜ ⵏ ⵜⴻⵎⵖⴰⵔⵜ,
ⵡⴰⵔ ⵖⴰⵔⴻⵙ ⴱⵓ ⵡⵓⵍ ⵉⵎⵜⴻⵏ.
ⵡⴻⵏⵏⵉ ⵉⵜⵜⴻⴳⴳⴻⵏ ⴰⵢⴰ,
ⵉⵜⵜⴰⵔⴻⴷⴷⴻⴵ ⵍⴻⵄⵎⴰⵔ ⵏⵏⴻⵙ.
33 ⴷⵔⵓⵛⵜ ⴷ ⵍⴻⴼⴹⵉⵃⴻⵜ ⴰⴷ ⵜⴻⵏ ⵢⴰⴼ,
ⵍⴻⵃⵢⴰ ⵏⵏⴻⵙ ⵡⴰⵔ ⵉⵎⴻⵃⵃⵉ ⵛⴰ.
34 ⵎⴰⵖⴰⵔ ⵜⵓⵙⵎⵉ ⵜᵉⵜⵜⴰⵡⵉ-ⴷⴷ ⴰⵙⵄⴰⵔ ⵏ ⵡⴻⵔⵢⴰⵣ,
ⵏⴻⵜⵜⴰ ⵡⴰⵔ ⵉⵜⵜⴻⵙⵙⴻⵏ ⴰⵃⵉⵏⵏⵉ
ⴷⴻⴳ ⵡⴰⵙⵙ ⵏ ⵡⴻⵏⵜⴰⵇⴻⵎ.
35 ⵡⴰⵔ ⵉⵃⴻⵙⵙⴻⴱ ⴷⴷⴻⵢⵢⴻⵜ ⵉ ⵡⴻⵚⵍⴻⵃ,
ⵡⴰⵔ ⵜⵜ ⵉⵇⴻⴱⴱⴻⵍ, ⴰⴷ ⵢⵓⴳⵉ,
ⵡⴰⵅⵅⴰ ⵜⴻⵙⵙⴻⵎⵖⴰⵔⵉⴷ
ⴷⵉ ⵜⴻⵔⵣⴻⴼⵜ ⵄⴰⴷ ⵙ ⵡⴰⵟⵟⴰⵙ.

- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 6
- >

◘6:4 6:4 ⵉⵥⵀⴷ. 132:4

◘6:9 6:9 ⴰⵡⵍⵏ. 13:4; 20:4; 24:33, 34

◘6:10 6:10 ⴰⵡⵍⵏ. 24:33

◘6:11 6:11 ⴰⵡⵍⵏ. 24:34

◘6:17 6:17 ⴰⵡⵍⵏ. 30:13

◘6:18 6:18 ⵔⵓⵎ. 3:15

◘6:20 6:20 ⴰⵡⵍⵏ. 1:8

◘6:21 6:21 ⴰⵡⵍⵏ. 3:3

◘6:22 6:22 ⴰⵡⵍⵏ. 3:23, 24

◘6:23 6:23 ⵉⵥⵀⴷ. 19:9; 119:105

◘6:24 6:24 ⴰⵡⵍⵏ. 2:16; 5:3; 7:5

◼6:27 6:27 ⴰⵃⵙⵉⵏ-ⵏⵉⵖ ‘ⴰⴱⴻⵃⵔⵓⵔ’.

◘6:31 6:31 ⵓⴼ. 22:1, 4

© 2020 www.tarifit.info