- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 13
- >

13
ⴰⵡⴰⵍⴻⵏ ⵉⵡⴻⵣⵣⵏⴻⵏ ⵏ ⵙⵓⵍⵉⵎⴰⵏ - ⵜⴰⵙⵖⴰⵔⵜ 1ⴱ
1 ⵉⵊⵊ ⵏ ⵎⵎⵉⵙ ⴷ ⴰⵎⵉⵖⵉⵙ
ⴷ ⵚⵚⵉⴼⴻⵜ ⵏ ⵓⵡⴻⴱⴱⴻⵅ ⵏ ⴱⴰⴱⴰⵙ,
ⵎⴰⵛⴰ ⴰⵎⴻⵙⵜⴻⵀⵣⵉⵢ
ⵡⴰⵔ ⵉⵜⵜⴻⵙⵍⵉ ⵖⴰⵔ ⵓⵜⴻⵅⵜⵉⵅ.
2 ⵣⵉ ⵍⵖⵉⴵⴻⵜ ⵏ ⵡⴰⵡⴰⵍⴻⵏ ⵏⵏⴻⵙ
ⴰⴷ ⵢⴻⵛⵛ ⴱⵏⴰⴷⴻⵎ ⵍⵅⴰⵔ,
ⵎⴰⵛⴰ ⵍⴻⵄⵎⴰⵔ ⵏ ⵉⵖⴻⴷⴷⴰⵔⴻⵏ
ⴰⴷ ⵢⴻⵛⵛ ⵍⵄⵓⵏⴼ. ◘13:2 ⴰⵡⵍⵏ. 12:14
3 ⵡⴻⵏⵏⵉ ⵢⴻⵙⵙⴰⵔⴻⵏ ⴰⵇⴻⵎⵎⵓⵎ ⵏⵏⴻⵙ,
ⵉⵃⴻⵟⵟⴰ ⵍⴻⵄⵎⴰⵔ ⵏⵏⴻⵙ,
ⵎⴰⵛⴰ ⵡⴻⵏⵏⵉ ⵢⴰⵔⴻⵣⵣⵎⴻⵏ
ⵉⵢⴻⵏⵛⵉⵛⴻⵏ ⵏⵏⴻⵙ ⴰⵟⵟⴰⵙ,
ⵉⵜⵜⵔⴰⵊⴰ ⵜ ⵓⵀⴻⵍⵍⴻⴽ.
4 ⵍⴻⵄⵎⴰⵔ ⵏ ⵓⵎⴻⵄⴳⵓⵣ ⵢⴰⵔⵊⴻⴼ,
ⵡⴰⵅⵅⴰ ⴰⵢⴰ ⵡⴰⵔ ⵉⵏⴻⴼⴼⴻⵄ ⴷⵉ ⵡⴰⵍⵓ,
ⵎⴰⵛⴰ ⵍⴻⵄⵎⴰⵔ ⵏ ⵢⵉⵏⵏⵉ ⵉⵜⵜⵛⴻⵟⵟⴰⵔⴻⵏ
ⴰⴷ ⵉⵜⵜⵡⴰⵙⵙⵊⵉⵡⵏⴻⵏ.
5 ⴰⵡⴰⵍⴻⵏ ⵏ ⵉⵅⴰⵔⵔⵉⵇⴻⵏ
ⵉⵛⴰⵔⵔⴻⵀ ⵉ-ⵜⴻⵏ ⵓⵎⵙⴻⴳⴳⴻⴷ,
ⵎⴰⵛⴰ ⴰⵄⴻⴼⴼⴰⵏ ⵉⵙⵙⴰⵔⵣⴰⴳ ⵉⵅⴻⴼ ⵏⵏⴻⵙ
ⵓ ⵉⵙⵙⴼⴻⵟⵟⴰⵃ ⵉⵏⵏⴻⵖⵏⵉ.
6 ⵜⴰⵙⴻⴳⴷⴰ ⵜⵃⴻⵟⵟⴰ
ⵡⴻⵏⵏⵉ ⵉⴳⴳⵓⵔⴻⵏ ⴰⴱⵔⵉⴷ ⵏⵏⴻⵙ ⵏⵉⵛⴰⵏ,
ⵎⴰⵛⴰ ⵜⵓⵄⴻⴼⴼⵏⴰ ⴰⴷ ⵜ ⵉⵙⵙⵀⴻⵍⵍⴻⴽ ⴰⵎⴻⴷⵏⵓⴱ. ◘13:6 ⴰⵡⵍⵏ. 10:29; 11:3, 5, 6
7 ⴰⵇⴰ ⴷⵉⵏ ⵉⵏⵏⵉ ⵉⵜⵜⴰⵔⵔⴰⵏ ⵉⵅⴻⴼ ⵏⵙⴻⵏ
ⴷ ⴱⵓ-ⵡⴰⴳⵍⴰ, ⵡⴰⵅⵅⴰ ⵡⴰⵔ ⵖⴰⵔⵙⴻⵏ ⵡⴰⵍⵓ,
ⵓ ⴰⵇⴰ ⴷⵉⵏ ⵉⵏⵏⵉ ⵉⵜⵜⴰⵔⵔⴰⵏ ⵉⵅⴻⴼ ⵏⵙⴻⵏ
ⴷ ⵉⵎⴻⵣⵍⴰⴹ, ⵡⴰⵅⵅⴰ ⵖⴰⵔⵙⴻⵏ ⴰⵟⵟⴰⵙ. ◘13:7 ⴰⵡⵍⵏ. 12:9
8 ⴷⴷⴻⵢⵢⴻⵜ ⵉ ⵍⴻⵄⵎⴰⵔ ⵏ ⵛⴰ ⵏ ⵢⵉⵊⵊⴻⵏ
ⴷ ⴰⴳⵍⴰ ⵏⵏⴻⵙ,
ⵎⴰⵛⴰ ⴰⵎⴻⵣⵍⵓⴹ ⵡⴰⵔ ⵉⵜⵜⴻⵙⵍⵉ ⵛⴰ
ⵓⵍⴰ ⴷ ⵉⵊⵊ ⵏ ⵓⵀⵓⴷⴷⵉ.
9 ⵜⴰⴼⴰⵡⵜ ⵏ ⵉⵎⵙⴻⴳⴳⴰⴷⴻⵏ ⴰⴷ ⵜⴰⵔⵖ ⵙ ⵍⴻⴼⵔⴰⵃⴻⵜ,
ⵎⴰⵛⴰ ⵍⴻⴼⵏⴰⵔ ⵏ ⵉⵄⴻⴼⴼⴰⵏⴻⵏ ⴰⴷ ⵉⵅⵙⵉ. ◘13:9 ⴰⵢⵓⴱ 18:5, 6; 21:17; ⴰⵡⵍⵏ. 4:18
10 ⵣⵉ ⵜⵏⴻⴼⵙⴻⵛⵜ ⵉⵜⵜⴰⵙ-ⴷⴷ ⵎⵖⵉⵔ ⵓⵎⴻⵏⵖⵉ,
ⵎⴰⵛⴰ ⵉⵏⵏⵉ ⵉⴽⴻⵙⵙⵉⵏ ⴰⵛⴰⵡⴰⵔ, ⵖⴰⵔⵙⴻⵏ ⵜⵉⵖⵉⵜ.
11 ⴰⴳⵍⴰ ⵏ ⴷⴻⵖⵢⴰ, ⴰⴷ ⵢⵉⵍⵉ ⴷⵔⵓⵙ,
ⵎⴰⵛⴰ ⵡⴻⵏⵏⵉ ⵉⵢⴰⵔⵔⵡⴻⵏ ⵙ ⵓⴼⵓⵙ,
ⴰⴷ ⵢⴰⵔⴱⴻⵃ. ◘13:11 ⴰⵡⵍⵏ. 10:2; 20:21
12 ⵍⴰⵢⴰⵙ ⵢⵓⵢⵍⴻⵏ ⵉⵙⵙⵄⵉⴵⴰ ⵓⵍ,
ⵎⴰⵛⴰ ⵜⵡⴰⵔⵔⵉⵜ ⵏ ⵎⴻⵥⵔⵉ ⵉⵛⵛⵓⵔⴻⵏ,
ⴰⵇⴰ ⵜⵜ ⴷ ⵜⴰⵛⴻⵊⵊⴰⵔⵜ ⵏ ⵜⵓⴷⴰⵔⵜ. ◼13:12 ⵜⴰⵛⴻⵊⵊⴰⵔⵜ-ⵏⵉⵖ ‘ⴰⴷⴷⴰⴳ’ (‘ⵉⴷⴷⴰⴳⴻⵏ’).
13 ⵡⴻⵏⵏⵉ ⵉⵙⵙⴻⵃⵇⴰⵔⴰⵏ ⴰⵡⴰⵍ,
ⴰⴷ ⵣⵣⴰⵢⴻⵙ ⵉⵜⵜⵡⴰⵇⵇⴻⵏ,
ⵎⴰⵛⴰ ⵡⴻⵏⵏⵉ ⵉⵜⵜⴻⴳⴳⵯⴻⴷⴻⵏ ⵜⴰⵡⵚⴻⵢⵢⴻⵜ,
ⴰⴷ ⵉⵜⵜⵡⴰⵅⴻⴵⴻⵚ.
14 ⵜⴰⵖⵓⵔⵉ ⵏ ⵓⵎⵉⵖⵉⵙ ⴷ ⵍⵄⵓⵏⵚⴰⵔ ⵏ ⵜⵓⴷⴰⵔⵜ,
ⵎⴰⵃⴻⵏⴷ ⴰⴷ ⵢⴰⵍⵡⴻⵍ ⴱⵏⴰⴷⴻⵎ
ⵉ ⵜⴻⵅⵛⵉⴼⵉⵏ ⵏ ⵍⵎⴻⵡⵜ. ◘13:14 ⴰⵡⵍⵏ. 10:11; 14:27
15 ⵍⴻⵄⵇⴻⵍ ⵉⵚⴻⴱⵃⴻⵏ ⵉⵜⵜⴰⵡⵉ-ⴷⴷ ⴰⵔⴹⴰ,
ⵎⴰⵛⴰ ⴰⴱⵔⵉⴷ ⵏ ⵉⵖⴻⴷⴷⴰⵔⴻⵏ
ⴰⵇⴰ ⵉⵇⵙⴻⵃ ⴰⵟⵟⴰⵙ.
16 ⴽⵓⵍ ⵉⵊⵊⴻⵏ ⵡⴻⵏⵏⵉ ⵉⴼⴻⵜⵜⵏⴻⵏ,
ⵉⵅⴻⴷⴷⴻⵎ ⵙ ⵜⵓⵙⵙⵏⴰ,
ⵎⴰⵛⴰ ⴰⴱⵓⵀⴰⵍⵉ ⵉⵜⵜⴱⴻⵣⵣⴰⵄ ⵜⴰⵖⵢⵓⵍⵉ ⵏⵏⴻⵙ.◘13:16 ⴰⵡⵍⵏ. 12:23; 15:2
17 ⴰⵎⵙⴻⵅⵅⴰⵔ ⴰⵄⴻⴼⴼⴰⵏ ⵉⵡⴻⵟⵟⴰ ⴷⵉ ⵍⵖⴰⵔ,
ⵎⴰⵛⴰ ⴰⵎⵙⴻⵅⵅⴰⵔ ⴷ ⴰⵎⵜⵉⵇⵇⵉ
ⵉⵜⵜⴰⵡⵉ-ⴷⴷ ⴰⴳⴻⵏⴼⵓ.
18 ⵣⵣⵍⴻⴹ ⴷ ⵍⴻⴼⴹⵉⵃⴻⵜ ⴰⵇⴰ ⴰⵜⴻⵏ
ⵉ ⵡⴻⵏⵏⵉ ⵢⵓⴳⵉⵏ ⵜⵜⴰⵔⴱⵉⵢⵢⴻⵜ,
ⵎⴰⵛⴰ ⵡⴻⵏⵏⵉ ⵉⴽⵙⵉⵏ ⴰⵡⴻⴱⴱⴻⵅ
ⵖⴰⵔ ⵡⵓⵍ ⵏⵏⴻⵙ, ⴰⴷ ⵉⵜⵜⵡⴰⵡⴻⵇⵇⴰⵔ. ◘13:18 ⴰⵡⵍⵏ. 15:32
19 ⵉⵊⵊ ⵏ ⵓⵙⵉⵜⴻⵎ ⵉⵛⵛⵓⵔⴻⵏ ⴷ ⴰⵎⵉⵥⵉⴷ ⵉ ⵍⴻⵄⵎⴰⵔ,
ⵎⴰⵛⴰ ⵉ ⵉⴱⵓⵀⴰⵍⵉⵢⵢⴻⵏ ⴷ ⵏⵏⵄⵉ
ⵎⴰⵃⴻⵏⴷ ⴰⴷ ⵃⴻⵢⵢⴷⴻⵏ ⵅ ⵍⵖⴰⵔ.
20 ⵡⴻⵏⵏⵉ ⵉⴳⴳⵓⵔⴻⵏ ⴰⴽ-ⴷ ⵉⵎⵉⵖⵉⵙⴻⵏ,
ⴰⴷ ⵉⴷⵡⴻⵍ ⴷ ⴰⵎⵉⵖⵉⵙ,
ⵎⴰⵛⴰ ⵡⴻⵏⵏⵉ ⵉⵜⵜⴻⵎⵚⵓⵔⵔⵓⴼⴻⵏ
ⴰⴽ-ⴷ ⵉⴱⵓⵀⴰⵍⵉⵢⵢⴻⵏ, ⴰⴷ ⵜ ⵉⵍⵇⴻⴼ ⴷⴷⴻⴵ.
21 ⵍⵖⴰⵔ ⴰⴷ ⵉⴹⴼⴰⵔ ⵉⵎⴻⴷⵏⴰⴱ,
ⵎⴰⵛⴰ ⴰⵎⵙⴻⴳⴳⴻⴷ ⴰⴷ ⵜ ⵅⴻⴵⴹⴻⵏ ⵙ ⵍⵅⴰⵔ.
22 ⵡⴻⵏⵏⵉ ⵉⵚⴻⴱⵃⴻⵏ ⵉⵜⵜⴻⵊⵊⴰ ⵜⴰⵙⵖⴰⵔⵜ
ⵉ ⵡⴰⵢⵢⴰⵡⴻⵏ ⵏⵏⴻⵙ,
ⵎⴰⵛⴰ ⴰⴳⵍⴰ ⵏ ⴰⵢⵜ-ⴱⵓ-ⴷⴷⵏⵓⴱ
ⵉⵜⵜⵡⴰⵅⴻⵎⵎⴻⵍ ⵉ ⵓⵎⵙⴻⴳⴳⴻⴷ. ◘13:22 ⴰⵢⵓⴱ 15:29; 27:17
23 ⴰⵔⴱⴻⵔ ⵏ ⵉⵎⴻⵣⵍⴰⴹ
ⵉⵜⵜⴰⵡⵉ-ⴷⴷ ⵎⴰⵛⵛⴰ ⵙ ⵡⴰⵟⵟⴰⵙ,
ⵎⴰⵛⴰ ⴰⵇⴰ ⴷⵉⵏ ⵉⵏⵏⵉ ⵉⵜⵜⵡⴰⵀⴻⵍⵍⴽⴻⵏ
ⵍⴰⵎⵉ ⴷⵉⵏ ⴰⵏⵇⴰⵙ ⵏ ⵍⵃⴻⵇⵇ. ◘13:23 ⴰⵡⵍⵏ. 12:11; 18:9
24 ⵡⴻⵏⵏⵉ ⵉⵎⴻⵏⵏⵄⴻⵏ ⴰⵄⵎⵓⴷ ⵏⵏⴻⵙ,
ⵉⵛⴰⵔⵀ ⵎⵎⵉⵙ,
ⵎⴰⵛⴰ ⵡⴻⵏⵏⵉ ⵜ ⵉⵜⵜⴻⵅⵙⴻⵏ,
ⵉⵜⵜⴻⴽⴽⴰⵔ ⴰⴽⵉⴷⴻⵙ ⵉⵜⵜⵡⴻⴱⴱⴻⵅ ⵉ-ⵜ ⴷⵉ ⵍⵡⴻⵇⵜ. ◘13:24 ⴰⵡⵍⵏ. 23:13
25 ⴰⵎⵙⴻⴳⴳⴻⴷ ⴰⴷ ⵉⵛⵛ
ⴰⵍ ⵖⴰ ⵉⵊⵊⴰⵡⴻⵏ ⵍⴻⵄⵎⴰⵔ ⵏⵏⴻⵙ,
ⵎⴰⵛⴰ ⴰⵄⴻⴷⴷⵉⵙ ⵏ ⵉⵄⴻⴼⴼⴰⵏⴻⵏ
ⴰⴷ ⵉⵇⵇⵉⵎ ⵉⵜⵜⴻⵃⵡⴰⵊⴰ ⵍⴻⴱⴷⴰ.

- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 13
- >

◘13:2 13:2 ⴰⵡⵍⵏ. 12:14

◘13:6 13:6 ⴰⵡⵍⵏ. 10:29; 11:3, 5, 6

◘13:7 13:7 ⴰⵡⵍⵏ. 12:9

◘13:9 13:9 ⴰⵢⵓⴱ 18:5, 6; 21:17; ⴰⵡⵍⵏ. 4:18

◘13:11 13:11 ⴰⵡⵍⵏ. 10:2; 20:21

◼13:12 13:12 ⵜⴰⵛⴻⵊⵊⴰⵔⵜ-ⵏⵉⵖ ‘ⴰⴷⴷⴰⴳ’ (‘ⵉⴷⴷⴰⴳⴻⵏ’).

◘13:14 13:14 ⴰⵡⵍⵏ. 10:11; 14:27

◘13:16 13:16 ⴰⵡⵍⵏ. 12:23; 15:2

◘13:18 13:18 ⴰⵡⵍⵏ. 15:32

◘13:22 13:22 ⴰⵢⵓⴱ 15:29; 27:17

◘13:23 13:23 ⴰⵡⵍⵏ. 12:11; 18:9

◘13:24 13:24 ⴰⵡⵍⵏ. 23:13

© 2020 www.tarifit.info