- ⵉⵥⴻⵀⵀⵉⴷⴻⵏ
- <
- 78
- >

78
1 ⴰⵅⴻⵎⵎⵉ ⵏ ⴰⵙⴰⴼ.
ⴰ ⵍⴳⴻⵏⵙ ⵉⵏⵓ, ⴻⵡⵛ ⴰⵎⴻⵣⵣⵓⵖ
ⵉ ⵛⵛⴰⵔⵉⵄⴰ ⵉⵏⵓ!
ⵎⴻⵢⵢⵍⴻⵎ ⴰⵎⴻⵣⵣⵓⵖ ⵏⵡⴻⵎ
ⵖⴰⵔ ⵡⴰⵡⴰⵍⴻⵏ ⵏ ⵓⵇⴻⵎⵎⵓⵎ ⵉⵏⵓ.
2 ⵏⴻⵛⵛ ⴰⴷ ⴰⵔⵣⵎⴻⵖ ⴰⵇⴻⵎⵎⵓⵏ ⵉⵏⵓ
ⵙ ⵡⴰⵡⴰⵍ ⵉⵡⴻⵣⵏⴻⵏ,
ⴰⴷ ⴱⴰⵔⵔⵃⴻⵖ ⵍⴻⵎⵄⴰⵏⵉ ⵉⵏⵏⵓⴼⴼⴰⵔⴻⵏ
ⵣⴻⴳ ⵡⴻⵛⵃⴰⵍ ⵓⵢⴰ, ◘78:2 ⵉⵥⵀⴷ. 49:5; ⵎⵜ. 13:35
3 ⵜⵉⵎⴻⵙⵍⴰⵢⵉⵏ ⵏⵏⵉ ⵏⴻⵙⵍⴰ ⵓ ⵏⴻⵙⵙⴻⵏ,
ⵏⵏⵉ ⴷ ⴰⵏⴻⵖ ⵃⴰⵊⴰⵏ ⵍⴻⵊⴷⵓⴷ ⵏⵏⴻⵖ.
4 ⵡⴰⵔ ⵜⴻⵏ ⵏᵉⵜⵜⴻⴼⴼⴰⵔ ⵣⴻⴳ ⵉⵃⴻⵏⵊⵉⵔⴻⵏ ⵏⵙⴻⵏ,
ⵣⵉ ⵊⵊⵉⵍ ⵉ ⴷⴷ ⵖⴰ ⵢⴰⵙⴻⵏ.
ⴰⴷ ⵏⴱⴰⵔⵔⴻⵃ ⵙ ⵜⵎⴻⴳⴳⴰ ⵉⵚⴻⴱⴱⵃⴻⵏ ⵏ ⵙⵉⴷⵉ,
ⵙ ⵜⵎⴻⴳⴳⴰ ⵏⵏⴻⵙ ⵉⵊⴻⵀⴷⴻⵏ
ⴷ ⵍⵎⵓⵄⵊⵉⵣⴰⵜ ⵏⵏⴻⵙ ⵏⵏⵉ ⵜⵓⵖⴰ ⵉⴳⴳⴰ.
5 ⵎⴰⵖⴰⵔ ⵏⴻⵜⵜⴰ ⵉⴳⴳⴰ ⵉⵛⵜ ⵏ ⵛⵛⵀⴰⴷⴻⵜ
ⴷⵉ ⵢⴰⵄⵇⵓⴱ,
ⵉⵙⵙⴰⵔⵙ ⵉⵛⵜ ⵏ ⵛⵛⴰⵔⵉⵄⴰ ⴷⵉ ⵉⵙⵔⴰⵉⵍ,
ⵏⵏⵉ ⵜⵓⵖⴰ ⵢⵓⵎⵓⵔ ⵉ ⵍⴻⵊⴷⵓⴷ ⵏⵏⴻⵖ,
ⵎⴰⵃⴻⵏⴷ ⴰⴷ ⵜⵜ ⵙⵙⵖⴰⵔⴻⵏ ⵉ ⵉⵃⴻⵏⵊⵉⵔⴻⵏ ⵏⵙⴻⵏ, ◘78:5 ⴰⵄⵡⴷ. 4:9; 6:7
6 ⵎⴰⵃⴻⵏⴷ ⵊⵊⵉⵍ ⵉ ⴷⴷ ⵖⴰ ⵢⴰⵙⴻⵏ ⴰⴷ ⵉⵙⵙⴻⵏ,
ⵉⵃⴻⵏⵊⵉⵔⴻⵏ ⵏⵏⵉ ⴷⴷ ⵖⴰ ⵉⵜⵜⵡⴰⵅⴻⵍⵇⴻⵏ
ⴰⵡⴰⵔⵏⵉ ⴰⵙⴻⵏ,
ⵓ ⵅⴻⵏⵏⵉ ⵓⵍⴰ ⴷ ⵏⵉⵜⵏⵉ ⴰⴷ ⴽⴽⴰⵔⴻⵏ
ⴰⴷ ⵜⵜ ⵙⵙⴻⵄⴷⵓⵏ ⵉ ⵉⵃⴻⵏⵊⵉⵔⴻⵏ ⵏⵙⴻⵏ,
7 ⵎⴰⵃⴻⵏⴷ ⵏⵉⵜⵏⵉ ⴰⴷ ⵙⵙⴰⵔⵙⴻⵏ
ⵍⴰⵎⴰⵏ ⵏⵙⴻⵏ ⵅ ⴰⵔⴻⴱⴱⵉ,
ⵡⴰⵔ ⵜⵜᵉⵜⵜⵓⵏ ⵛⴰ ⵜⵉⵎⴻⴳⴳⴰ ⵏ ⴰⵔⴻⴱⴱⵉ,
ⵎⴰⵛⴰ ⴰⴷ ⵃⴹⴰⵏ ⵜⵉⵡⴻⵚⵚⴰ ⵏⵏⴻⵙ,
8 ⵡⴰⵔ ⵜⵜⵉⵍⵉⵏ ⴰⵎ ⵍⴻⵊⴷⵓⴷ ⵏⵙⴻⵏ,
ⵉⵊⵊ ⵏ ⵊⵊⵉⵍ ⴰⵖⴻⵏⵏⴰⵏ ⴷ ⵉⵖⴻⵡⵡⵖⴻⵏ,
ⵉⵊⵊ ⵏ ⵊⵊⵉⵍ ⵙ ⵡⵓⵍ ⵡⴰⵔ ⵉⵎⵜⴻⵏ
ⵓ ⵙ ⴰⵔⵔⵓⵃ ⵉⵖⴷⴰⵔⴻⵏ ⴰⵔⴻⴱⴱⵉ. ◘78:8 ⵓⴼ. 32:9; 33:3, 5; 34:9; ⴰⵄⵡⴷ. 9:6, 13; 31:27
9 ⴰⵢⵜ ⵏ ⵉⴼⵔⴰⵢⵉⵎ, ⵉⵎⵊⴻⴱⴱⴰⴷⴻⵏ ⵏ ⵍⵇⴻⵡⵙ,
ⵄⴻⵇⴱⴻⵏ ⴷⴻⴳ ⵡⴰⵙⵙ ⵏ ⵓⵎⴻⵏⵖⵉ.
10 ⵡⴰⵔ ⵃⴹⴰⵏ ⵍⵄⴰⵀⴷ ⴰⴽ-ⴷ ⴰⵔⴻⴱⴱⵉ,
ⵓⴳⵉⵏ ⴰⴷ ⵓⵢⵓⵔⴻⵏ ⴷⵉ ⵛⵛⴰⵔⵉⵄⴰ ⵏⵏⴻⵙ.
11 ⵜⵜⵓⵏ ⵜⵉⵎⴻⴳⴳⴰ ⵏⵏⴻⵙ ⴷ ⵍⵎⵓⵄⵊⵉⵣⴰⵜ,
ⵜⵉⵏⵏⵉ ⵉ ⴷ ⴰⵙⴻⵏ ⵉⵙⵙⵛⴻⵏ.
12 ⵣⵣⴰⵜ ⵉ ⵜⵉⵟⵟⴰⵡⵉⵏ ⵏ ⵍⴻⵊⴷⵓⴷ ⵏⵙⴻⵏ
ⵉⴳⴳⴰ ⵏⴻⵜⵜⴰ ⵉⵛⵜ ⵏ ⵍⵎⵓⵄⵊⵉⵣⴰ,
ⴷⵉ ⵜⴻⵎⵎⵓⵔⵜ ⵏ ⵎⵉⵚⵔⴰ,
ⴷⴻⴳ ⵉⵢⵢⴰⵔ ⵏ ⵚⵓⵄⴰⵏ.
13 ⵏⴻⵜⵜⴰ ⵉⴱⴹⴰ ⵍⴻⴱⵃⴰⵔ
ⵓⵛⴰ ⵉⵙⵙⴻⵥⵡⴰ ⵜⴻⵏ ⵣⵣⴰⵢⴻⵙ,
ⵉⵊⵊⴰ ⴰⵎⴰⵏ ⴰⴷ ⴱⴻⴷⴷⴻⵏ ⴰⵎ ⵡⴻⵖⴱⴰⵔ. ◘78:13 ⵓⴼ. 14:21
14 ⵏⴻⵜⵜⴰ ⵉⵙⵙⵇⴻⴱⴱⴻⴹ ⵉ-ⵜⴻⵏ ⵙ ⵡⴰⵙⵙ
ⵙ ⵓⵙⴻⵢⵏⵓ,
ⵙ ⴵⵉⵍⴻⵜ ⵎⴰⵔⵔⴰ ⵙ ⵜⴼⴰⵡⵜ ⵏ ⵜⵎⴻⵙⵙⵉ. ◘78:14 ⵓⴼ. 13:21; ⵉⵥⵀⴷ. 105:39
15 ⵏⴻⵜⵜⴰ ⵉⴱⴹⴰ ⵍⴻⵊⵔⵓⴼ ⴷⵉ ⵍⴻⵅⵍⴰ,
ⵉⵡⵛⴰ ⵉ ⵍⴳⴻⵏⵙ ⴰⴷ ⵉⵙⵓ ⵙ ⵓⴼⴻⵢⵢⴻⴹ
ⴰⵎⴻⵛⵏⴰⵡ ⵣⴻⴳ ⵡⴰⵎⴰⵏ ⵉⵀⴻⵡⵍⴻⵏ. ◘78:15 ⵓⴼ. 17:6; ⵍⵅⵍ. 20:11; ⵉⵥⵀⴷ. 105:41; 1 ⴽⵓⵔ. 10:4
16 ⵏⴻⵜⵜⴰ ⵉⵊⵊⴰ ⵍⵄⵓⵏⵚⴰⵔⴰⵜ
ⴰⴷ ⴼⴻⵢⵢⴹⴻⵏⵜ ⵣⵉ ⵙⵙⴻⴵⴰⵃ,
ⵏⴻⵜⵜⴰ ⵉⵊⵊⴰ ⴰⵎⴰⵏ
ⴰⴷ ⵀⵡⴰⵏ ⴰⵎ ⵢⵉⵖⴻⵣⵔⴰⵏ.
17 ⵎⴰⵛⴰ ⵏⵉⵜⵏⵉ ⴰⵔⵏⵉⵏ
ⴷⵉ ⴷⴷⵏⵓⴱ ⵏⵙⴻⵏ ⵅⴰⵙ,
ⵖⴻⵡⵡⵖⴻⵏ ⵅ ⵓⵎⵄⵓⴵⵉ ⵅ ⴽⵓⵍⵛⵉ
ⵓⵎⵉ ⵜⵓⵖⴰ ⴰⵜⴻⵏ ⴷⵉ ⵜⵏⴻⵣⵔⵓⴼⵜ ⵢⵓⵥⵖⴻⵏ.
18 ⵏⵉⵜⵏⵉ ⵊⴰⵔⵔⴱⴻⵏ ⴰⵔⴻⴱⴱⵉ
ⴷⴻⴳ ⵡⵓⵍ ⵏⵙⴻⵏ
ⵓⵎⵉ ⵜⵜⴰⵔⴻⵏ ⵎⴰⵛⵛⴰ
ⵖⴰⵔ ⵎⴻⵥⵔⵉ ⵏ ⵍⴻⵄⵎⴰⵔ ⵏⵙⴻⵏ.
19 ⵙⵙⵉⵡⵍⴻⵏ ⴹⵉⴷⴷ ⵉ ⴰⵔⴻⴱⴱⵉ, ⵏⵏⴰⵏ:
“ⵎⴰ ⵉⵣⴻⵎⵎⴰⵔ ⴰⵔⴻⴱⴱⵉ
ⴰⴷ ⵉⵙⵙⴻⵡⵊⴻⴷ ⵟⵟⴰⴱⵍⴰ ⴷⵉ ⵍⴻⵅⵍⴰ? ◘78:19 ⵍⵅⵍ. 11:1, 4
20 ⵅⵣⴰⵔ, ⵏⴻⵜⵜⴰ ⵉⵡⵜⴰ ⴷⵉ ⵜⴻⵚⴹⴰⵔⵜ,
ⴰⵍⴰⵎⵉ ⴷⴷ-ⵓⵣⵣⵍⴻⵏ ⵣⵣⴰⵢⴻⵙ
ⵡⴰⵎⴰⵏ ⴷ ⵉⵖⴻⵣⵔⴰⵏ.
ⵎⴰ ⵉⵣⴻⵎⵎⴰⵔ ⵏⴻⵜⵜⴰ ⴰⴷ ⵉⵡⵛ ⴰⵖⵔⵓⵎ
ⵏⵉⵖ ⵉⵙⵙⴻⵡⵊⴻⴷ ⴰⵢⵙⵓⵎ ⵉ ⵍⴳⴻⵏⵙ ⵏⵏⴻⵙ?” ◘78:20 ⵓⴼ. 17:6; ⵍⵅⵍ. 20:11
21 ⵙ ⵓⵢⴰ ⵉⵙⵍⴰ ⵙⵉⴷⵉ ⵓⵛⴰ ⵉⴼⴼⵓⴳⴻⵎ.
ⵜⵉⵎⴻⵙⵙⵉ ⵜⴰⵔⵖⴰ ⴹⵉⴷⴷ ⵉ ⵢⴰⵄⵇⵓⴱ,
ⵉⴽⴽⴰⵔ-ⴷⴷ ⵡⴻⵖⴹⴰⴱ ⵏⵏⴻⵙ ⴹⵉⴷⴷ ⵉ ⵉⵙⵔⴰⵉⵍ, ◘78:21 ⵍⵅⵍ. 11
22 ⵎⴰⵖⴰⵔ ⵡⴰⵔ ⵓⵎⵉⵏⴻⵎ ⵛⴰ ⴷⵉ ⴰⵔⴻⴱⴱⵉ,
ⵡⴰⵔ ⵜⵜⵛⵉⵍⵉⵏ ⴷⴻⴳ ⵓⵙⴻⵏⵊⴻⵎ ⵏⵏⴻⵙ.
23 ⵏⴻⵜⵜⴰ ⵢⵓⵎⵓⵔ ⵉⵙⴻⵢⵏⵓⵜⴻⵏ ⵙⴻⵏⵏⴻⵊ
ⵓ ⵢⴰⵔⵣⴻⵎ ⵜⵉⵡⵡⵓⵔⴰ ⵏ ⵓⵊⴻⵏⵏⴰ.
24 ⵉⴼⴰⵔⵔⴻⵖ-ⴷⴷ ⵅⴰⵙⴻⵏ ‘ⵎⴰⵏⵏⴰ’
ⵎⴰⵃⴻⵏⴷ ⴰⴷ ⵛⵛⴻⵏ,
ⵉⵡⵛⴰ ⴰⵙⴻⵏ ⵉⵎⴻⵏⴷⵉ ⵣⴻⴳ ⵓⵊⴻⵏⵏⴰ. ◘78:24 ⵓⴼ. 16:14
25 ⵎⴰⵔⵔⴰ ⵛⵛⵉⵏ ⴰⵖⵔⵓⵎ
ⵏ ⵢⵉⵏⵏⵉ ⴷⴰⵢⵙⴻⵏ ⵍⵄⴻⵣⵣ.
ⵉⵙⵙⴻⴽⴽ ⴰⵙⴻⵏ ⵎⴰⵛⵛⴰ ⵏⵙⴻⵏ ⵖⴰⵔ ⵡⴻⴱⵔⵉⴷ
ⴰⵍⴰⵎⵉ ⵊⵊⵉⵡⵏⴻⵏ. ◼78:25 ⴰⵖⵔⵓⵎ ⵏ ⵢⴻⵏⵏⵉ ⴷⴰⵢⵙⴻⵏ ⵍⵄⴻⵥⵥ-ⵜⵜⴻⵔⵊⴰⵎⴰ ⵜⴰⵢⵓⵏⴰⵏⵉⵜ ⵏ ⵍⵄⴰⵀⴷ ⴰⵇⴷⵉⵎ ⵥⵉ ⵄⵍⴰⵢⴻⵏ ⵎⵉⵜⴰⵢⵏ ⵓ ⵅⴻⵎⵙⵉⵏ ⵉⵙⴻⴳⴳⵯⵓⵙⴰ ⵇⴱⴻⵍ ⵍⵎⴰⵙⵉⵃ, ⵇⵇⴰⵔⴻⵏ ⴰⵙ ⵙⵉⴱⵜⵓⵡⴰⵅⵉⵏⵜⴰ (ⵍⵅⵅ), ⵜⴻⵇⵇⴰⵔ ‘ⴰⵖⵔⵓⵎ ⵏ ⵍⵎⴰⵍⴰⴽⴰⵜ’, ⵎⵉⵏⵥⵉ ‘ⵎⴰⵏⵏⴰ’ ⵜⵓⵖⴰ-ⵜ ⵥⴻⴳ ⵓⵊⴻⵏⵏⴰ ⵎⴰⵏⵉ ⵥⴻⴷⴷⵖⴻⵏ ⵍⵎⴰⵍⴰⴽⴰⵜ. ◘78:25 ⵢⵃ. 6:31; 1 ⴽⵓⵔ. 10:3
26 ⵏⴻⵜⵜⴰ ⵉⴳⴳⴰ ⴰⵙⴻⵎⵎⵉⴹ
ⵏ ⵎⴰⵏⵉⵙ ⴷⴷ-ⵜⵏⴻⵇⵇⴰⵔ ⵜⴼⵓⵛⵜ
ⴰⴷ ⵉⴽⴽⴰⵔ ⴷⴻⴳ ⵓⵊⴻⵏⵏⴰ,
ⵙ ⵜⵣⴻⵎⵎⴰⵔ ⵏⵏⴻⵙ ⵉⵙⵙⴻⴽⴽ-ⴷⴷ
ⴰⵙⴻⵎⵎⵉⴹ ⵏ ⵍⵊⴰⵏⵓⴱ. ◘78:26 ⵍⵅⵍ. 11:31
27 ⵉⵊⵊⴰ ⴰⵢⵙⵓⵎ ⴰⴷ ⵅⴰⵙⴻⵏ ⴷⴷ-ⵉⵡⴹⴰ
ⴰⵎ ⵡⴻⵏⵥⴰⵔ ⵏ ⵜⵄⴻⵊⵊⴰⵊⵜ,
ⵉⵊⴹⴰⴹ ⵙ ⵡⴰⴼⵔⵉⵡⴻⵏ ⴰⵎ ⵢⵉⵊⴷⵉ ⵏ ⵍⴻⴱⵃⵓⵔ.
28 ⵏⴻⵜⵜⴰ ⵉⵊⵊⴰ ⵉ-ⵜⴻⵏ ⴰⴷ ⵡⴹⴰⵏ
ⴷⵉ ⵍⵡⴻⵙⵜ ⵏ ⵍⵎⴰⵔⴳⴻⵃ ⵏ ⵍⵄⴻⵙⴽⴰⵔ,
ⵖⴰⵔ ⵎⴰⵔⵔⴰ ⵉⵖⴻⵣⴷⵉⵙⴻⵏ ⵏ ⵜⵣⴻⴷⴷⵉⵖⵉⵏ ⵏⵙⴻⵏ.
29 ⵏⵉⵜⵏⵉ ⵛⵛⵉⵏ ⵓ ⵊⵊⵉⵡⵏⴻⵏ ⵇⴰⵄ,
ⴽⵙⵉⵏ ⵎⵉⵏ ⴷⵉ ⵜⵓⵖⴰ ⴹⴻⵎⵄⴻⵏ.
30 ⵏⵉⵜⵏⵉ ⵜⵓⵖⴰ ⵄⴰⴷ ⵡⴰⵔ ⵜⵜⵡⴰⴼⴻⴽⴽⴻⵏ
ⵣⴻⴳ ⵡⴻⴹⵎⴰⵄ ⵏⵙⴻⵏ,
ⵎⴰⵛⵛⴰ ⵜⵓⵖⴰ ⵄⴰⴷ ⴷⴻⴳ ⵓⵇⴻⵎⵎⵓⵎ ⵏⵙⴻⵏ,
31 ⵓⵎⵉ ⵅⴰⵙⴻⵏ ⵉⴽⴽⴰⵔ ⵡⴻⵖⴹⴰⴱ ⵏ ⴰⵔⴻⴱⴱⵉ.
ⵏⴻⵜⵜⴰ ⵉⵏⵖⴰ ⵉⵏⵏⵉ ⵉⴵⴰⵏ
ⴷ ⵉⵇⴻⴱⴱⵓⵣⴻⵏ ⵇⴰⵄ ⵊⴰⵔ ⴰⵙⴻⵏ,
ⵢⴰⵔⵔⴰ-ⴷⴷ ⵉⵃⵓⴷⵔⵉⵢⵢⴻⵏ ⵏ ⵉⵙⵔⴰⵉⵍ
ⴰⴷ ⴰⴹⴰⵔⴻⵏ ⵖⴰⵔ ⵜⵄⴻⵊⵊⴰⵊⵜ ⵏ ⵜⴻⵎⵎⵓⵔⵜ. ◘78:31 ⵍⵅⵍ. 11:33; 1 ⴽⵓⵔ. 10:5
32 ⵎⴰⵛⴰ ⵇⴰⵄ ⴰⵎⴻⵏⵏⵉ ⴰⵔⵏⵉⵏ ⴳⴳⵉⵏ ⴷⴷⵏⵓⴱ,
ⵡⴰⵔ ⵓⵎⵉⵏⴻⵏ ⴷⵉ ⵍⵎⵓⵄⵊⵉⵣⴰⵜ ⵏⵏⴻⵙ.
33 ⵏⴻⵜⵜⴰ ⵉⵊⵊⴰ ⵓⵙⵙⴰⵏ ⵏⵙⴻⵏ
ⴰⴷ ⵄⴷⵓⵏ ⴰⵎ ⵢⵉⵊⵊ ⵏ ⵍⴻⴼⵡⴰⵔ,
ⵉⵙⴻⴳⴳⵯⵓⵙⴰ ⵏⵙⴻⵏ ⴰⵎ ⵢⵉⵛⵜ ⵏ ⵍⵄⵓⵔⵔⴻⵜ.
34 ⵅⵎⵉ ⵜⴻⵏ ⵉ ⵖⴰ ⵉⵏⴻⵖ, ⴰⵔⵣⵓⵏ ⵅ ⴰⵔⴻⴱⴱⵉ,
ⴷⴻⵡⵍⴻⵏ-ⴷⴷ ⵖⴰⵔⴻⵙ, ⴰⵔⵣⵓⵏ ⵅⴰⵙ ⵙ ⵛⴹⴰⵔⴻⵜ.
35 ⵏⵉⵜⵏⵉ ⵄⴻⵇⵍⴻⵏ
ⴰⵇⴰ ⴰⵔⴻⴱⴱⵉ ⴷ ⵜⴰⵚⴹⴰⵔⵜ ⵏⵙⴻⵏ,
ⴰⵔⴻⴱⴱⵉ, ⴰⵎⵄⵓⴵⵉ ⵅ ⴽⵓⵍⵛⵉ,
ⴷ ⴰⵎⴻⴼⴷⵉ ⵏⵙⴻⵏ. ◼78:35 ’ⴰⵎⴻⴼⴷⵉ‘ - ⵉⵊⵊ ⵏ ⴱⵏⴰⴷⴻⵎ ⵏⵏⵉ ⵉⴼⴷⵉⵏ ⵏⵉⵖ ⵉⴼⴻⴽⴽⴻⵏ ⵉⵊⵊ ⵏ ⵉⵙⵎⴻⵖ ⵏⵉⵖ ⵉⵛⵜ ⵏ ⵜⴻⵙⵎⴻⵖⵜ, ⵏⵉⵖ ⵉⵊⵊ ⵏ ⴱⵏⴰⴷⴻⵎ ⴷⴰⵢⴻⵙ ⴰⵎⴰⵔⵡⴰⵙ, ⵏⵉⵖ ⵉⵛⵜ ⵏ ⵜⴻⵎⵎⵓⵔⵜ ⵄⵍⴰⵃⵙⴰⴱ ⵍⵇⴰⵏⵓⵏ, ⴰⵇⴰ ⵏⴻⵜⵜⴰ ⴰⴷ ⵉⵅⴻⴵⴻⵙ ⵜⵜⴰⵎⴰⵏ ⵉ ⵖⴰ ⵉⵍⵉⵇⵇⴻⵏ ⵉⵙⵎⴻⵖ ⵏⵏⵉ, ⵏⵉⵖ ⴰⴷ ⵉⵅⴻⴵⴻⵚ ⴰⵎⴰⵔⵡⴰⵙ ⵉ ⵉⵜⵜⵅⴻⵚⵚⴰ ⵏⵉⵖ ⵜⵜⴰⵎⴰⵏ ⵏ ⵜⴻⵎⵎⵓⵔⵜ ⵏⵏⵉ ⵏⵉⵖ ⵚⵚⴰⴷⴰⵇ ⵉ ⵜⴻⵎⵖⴰⵔⵜ ⴰⵎ ⵎⴰⵎⵎⴻⵛ ⵉ ⴷ ⴰⵙ ⵉⵛⵓⵡⵡⴰⵔ. ⵙ ⵓⵢⴻⵏⵏⵉ ⴰⵎⴻⴼⴷⵉ ⵡⴰⵔ ⵉⵜⵜⴼⴻⴽⴽⵉ ⴰⵎⴻⵏⵏⵉ ⵡⴰⵀⴰ ⵎⴰⵛⴰ ⵏⴻⵜⵜⴰ ⴷ ⵉⵊⵊ ⵡⴻⵏⵏⵉ ⵉⴼⴻⴽⴽⴻⵏ ⵅ ⵍⴻⵃⵙⴰⴱ ⵍⵇⴰⵏⵓⵏ, ⵡⴰⵔ ⵉⴼⴻⴽⴽ ⴱⵍⴰ ⵎⴰ ⴰⴷ ⵉⵅⴻⴵⴻⵚ ⵜⵜⴰⵎⴰⵏ ⵏⵉⵖ ⵜⴰⵎⴻⵙⵍⴰⵛⵜ ⵉ ⴷ ⴰⵙ ⵉⵜⵜⵅⴻⵚⵚⴰ ⴰⴷ ⵜⵜ ⵉⵡⵛ. ⴷ ⵎⴰⵏ ⴰⵢⴰ ⵉ ⵉⵛⵓⵡⵡⴰⵔ ⴰⴷ ⵜ ⵏⴻⵙⵙⴻⵏ ⵅ ⵡⴰⵡⴰⵍ ‘ⴰⵎⴻⴼⴷⵉ’ ⵓ ⵅ ⵡⴰⵡⴰⵍⴻⵏ ⵉ ⵖⴰⵔⴻⵙ ⴷⴷ-ⵉⵇⵇⵏⴻⵏ ⴰⵎ: ‘ⵉⴼⴷⵉ’, ‘ⴰⴷ ⵉⴼⴷⵉ’, ⵏⵉⵖ ‘ⴰⴷ ⵉⴼⴷⵉ ⴽⵓⵔ ⴰⵙⴻⴳⴳⵯⴰⵙ ⵉⵊⵊ ⵏ ⵡⴻⵣⵢⴻⵏ ⵏ ⵢⴻⵢⵢⴰⵔ ⵏⵏⴻⵙ’, ⵓ ⵎⴰⵎⵎⴻⵛ ⵏⵏⴻⵖⵏⵉ. ⵙ ⵓⵢⴻⵏⵏⵉ ⵢⴰⵙⵓⵄ ⵍⵎⴰⵙⵉⵃ ⴷ ⴰⵎⴻⴼⴷⵉ ⵉ ⵉⴵⴰ ⵉ ⵎⴰⵔⵔⴰ ⵉⵡⴷⴰⵏ ⵎⵉⵏⵣⵉ ⵏⴻⵜⵜⴰ ⵉⵡⵛⴰ ⵜⵓⴷⴰⵔⵜ ⵏⵏⴻⵙ ⴷⵉ ⵟⵟⵡⴻⵄ ⵏⵏⴻⵖ ⴰⵎⵎⵓ ⵉ ⵅⴰⵏⴻⵖ ⵉⴼⴷⵉ ⵙ ⵉⴷⴰⵎⵎⴻⵏ ⵏⵏⴻⵙ ⵉⵣⴷⵉⴳⴻⵏ ⵉⵇⴻⴷⴷⵙⴻⵏ, ⵓ ⴰⵎⵎⵓ ⵉ ⵖⴰ ⵉⴼⴷⵉ ⵉⵙⵔⴰⵉⵍ (‘ⵎⴰⵔⵔⴰ ⵓⴷⴰⵢⴻⵏ ⵉⵏⵏⵉ ⵉ ⵖⴰ ⵢⴰⵎⵏⴻⵏ ⴷⴻⴳ ⵢⵉⵙⴻⵎ ⵏⵏⴻⵙ’) ⴷ ⵜⴻⵎⵎⵓⵔⵜ ⴰⴽⵉⴷⴻⵙ ⵅⵎⵉ ⴷⴷ ⵖⴰ ⵢⴰⵙ ⵉ ⵜⵡⴰⵍⴰ ⵡⵉⵙⵙ ⵜⵏⴰⵢⴻⵏ ⴷⴻⴳ ⵓⵏⴻⴳⴳⴰⵔ ⵏ ⵡⵓⵙⵙⴰⵏ. ⵎⴰⵛⴰ ⵛⵛⵉⵟⴰⵏ ⵡⴰⵔ ⵉⴵⵉ ⴰⵎⴻⵏⵏⵉ. ⵏⴻⵜⵜⴰ ⵉⵜⵜⴻⴳⴳ ⴰⵎ ⵓⵛⴻⴼⴼⴰⵔ ⴰⵎ ⵓⵅⵛⵉⵏ ⵓ ⴰⵎ ⵓⵖⴻⵚⵚⴰⴱ. ⵡⴰⵔ ⴷ ⴰⵙ ⵉⵜⵜⵀⵉⵎⵎⵉ ⵍⵅⴰⵔ ⵏ ⴱⵏⴰⴷⴻⵎ ⵎⴰⵛⴰ ⵎⵖⵉⵔ ⵛⵛⴰⵏ ⵏ ⵢⵉⵅⴻⴼ ⵏⵏⴻⵙ, ⵃⵉⵎⴰ ⵎⴰⵔⵔⴰ ⵉⵡⴷⴰⵏ ⴰⴷ ⵜ ⵄⴻⴱⴷⴻⵏ ⵓⵎⵉ ⵜⴻⵏ ⵉⵙⵙⵉⴳⴳⵯⴻⵊ ⵅ ⴰⵔⴻⴱⴱⵉ ⵉⴷⴷⴰⵔⴻⵏ ⵙ ⵉⵅⴰⵔⵔⵉⵇⴻⵏ ⵏⵏⴻⵙ ⴷ ⵜⵙⴻⵃⵃⴰⵔⵜ ⵏⵏⴻⵙ (ⵅⵥⴰⵔ ⵢⵃ. 10).
36 ⵎⴰⵛⴰ ⵏⵉⵜⵏⵉ ⵙⵙⵏⵉⵄⵎⵉⵍⴻⵏ ⵣⵣⴰⵜⴻⵙ
ⵙ ⵓⵇⴻⵎⵎⵓⵎ ⵏⵙⴻⵏ,
ⵙ ⵢⵉⵍⴻⵙ ⵏⵙⴻⵏ ⵙⵙⵅⴰⵔⵔⵉⵇⴻⵏ ⵅⴰⵙ.
37 ⵡⴰⵔ ⵜⵓⵖⵉ ⵓⵍ ⵏⵙⴻⵏ ⵉⵎⵜⴻⵏ ⴰⴽⵉⴷⴻⵙ,
ⵡⴰⵔ ⵓⵢⵓⵔⴻⵏ ⵙ ⵍⵎⴰⵏⴻⵜ
ⴰⴽ-ⴷ ⵍⵄⴰⵀⴷ ⵏⵏⴻⵙ.
38 ⵏⴻⵜⵜⴰ ⵎⴰⵛⴰ ⵜⵓⵖⴰ ⵢⴰⵔⴻⵃⵃⴻⵎ ⴷⴰⵢⵙⴻⵏ
ⵓ ⵉⵙⵙⴻⵚⵍⴻⵃ ⵅ ⵍⵎⵓⵄⵚⵉⵢⵢⴻⵜ ⵏⵏⴻⵖ,
ⵡⴰⵔ ⵢⴰⵔⴻⴷⴷⴻⴵ, ⵎⴰⵛⴰ ⴰⵟⵟⴰⵙ ⵏ ⵜⵡⴰⵍⴰⵡⵉⵏ
ⵉⵊⵊⴰ ⵣⴻⴳ ⵡⴻⵖⴹⴰⴱ ⵏⵏⴻⵙ
ⵓ ⵡⴰⵔ ⵉⴳⴳⵉ ⵎⴰⵔⵔⴰ ⴰⵙⵄⴰⵔ ⵏⵏⴻⵙ ⴰⴷ ⵉⴽⴽⴰⵔ.
39 ⵏⴻⵜⵜⴰ ⵉⵄⵇⴻⵍ ⴰⵇⴰ ⵏⵉⵜⵏⵉ
ⵎⵖⵉⵔ ⴷ ⴰⵢⵙⵓⵎ ⵡⴰⵀⴰ,
ⴷ ⵉⵊⵊ ⵏ ⵓⵙⴻⵎⵎⵉⴹ ⵉⵄⴻⴷⴷⵓ
ⵡⴰⵔ ⴷⴷ-ⵉⵜⵜⵄⵉⵇⵇⵉⴱ.
40 ⵎⴻⵛⵃⴰⵍ ⵏ ⵜⵡⴰⵍⴰⵡⵉⵏ
ⵙⵄⴰⵔⴻⵏ ⵜ ⴷⵉ ⵍⴻⵅⵍⴰ,
ⴳⴳⵉⵏ ⴰⵙ ⵍⴻⵃⵔⵉⵇ ⴷⵉ ⵜⵏⴻⵣⵔⵓⴼⵜ!
41 ⵜⵡⴰⵍⴰ ⴰⵡⴰⵔⵏⵉ ⵜⴻⵏⵏⴻⵖⵏⵉⵜ
ⵇⴻⴵⴱⴻⵏ ⴰⵔⴻⴱⴱⵉ,
ⴳⴳⵉⵏ ⵍⴻⵃⵔⵉⵇ ⵉ ⵓⵎⵇⴻⴷⴷⴰⵙ ⵏ ⵉⵙⵔⴰⵉⵍ.
42 ⵡⴰⵔ ⵅⴰⵔⵔⵚⴻⵏ ⵛⴰ ⵄⴰⴷ ⴷⴻⴳ ⵓⴼⵓⵙ ⵏⵏⴻⵙ,
ⴷⴻⴳ ⵡⴰⵙⵙ ⵏⵏⵉ ⵍⴰⵎⵉ ⵜⴻⵏ ⵉⴼⴷⴰ
ⵣⴻⴳ ⵓⴼⵓⵙ ⵏ ⵡⴻⵏⵏⵉ ⵉ-ⵜⴻⵏ ⵉⵃⵚⴰⵔⴻⵏ, ◼78:42 ⵉⴼⴷⴰ -ⵅⵥⴰⵔ ‘ⴰⵎⴻⴼⴷⵉ’-ⵉⵥⵀⴷ. 78:35.
43 ⴰⵍⴰⵎⵉ ⵉⴳⴳⴰ ⵍⴻⵄⵍⴰⵎⴰⵜ ⴷⵉ ⵎⵉⵚⵔⴰ,
ⵓⵍⴰ ⴷ ⵍⵎⵓⵄⵊⵉⵣⴰⵜ ⵏⵏⴻⵙ ⴷⴻⴳ ⵉⵢⵢⴰⵔ ⵏ ⵚⵓⵄⴰⵏ,
44 ⴰⵍⴰⵎⵉ ⵉⴳⴳⴰ ⵉⵖⴻⵣⵔⴰⵏ ⵏⵙⴻⵏ
ⴰⴷ ⴷⴻⵡⵍⴻⵏ ⴷ ⵉⴷⴰⵎⵎⴻⵏ,
ⵓⵍⴰ ⴷ ⵎⴰⵔⵔⴰ ⵍⵄⵓⵏⵚⴰⵔⴰⵜ ⵏⵙⴻⵏ,
ⵃⵉⵎⴰ ⵏⵉⵜⵏⵉ ⵡⴰⵔ ⵣⴻⵎⵎⴰⵔⴻⵏ
ⴰⴷ ⵣⵣⴰⵢⵙⴻⵏ ⵙⵡⴻⵏ ⵄⴰⴷ. ◘78:44 ⵓⴼ. 7:20; ⴰⵙⴰ. 16:4
45 ⵉⵙⵙⴻⴽⴽ ⵊⴰⵔ ⴰⵙⴻⵏ
ⵉⵊⵊ ⵏ ⵡⴻⵢⵍⴰⴼ ⵏ ⵉⴱⴻⵄⵄⴰⵛ ⵉ ⵜⴻⵏ ⵉⵛⵛⴻⵏ,
ⵓⵍⴰ ⴷ ⵉⵇⴰⵔⵇⵔⵉⵡⴻⵏ ⵏⵏⵉ ⵜⴻⵏ ⵉⵜⴻⵃⵃⴰⵏ. ◘78:45 ⵓⴼ. 8:2, 20
46 ⵏⴻⵜⵜⴰ ⵉⵡⵛⴰ ⵍⵖⵉⴵⴻⵜ ⵏⵙⴻⵏ
ⵉ ⵜⵎⵓⵖⵔⵉ ⵉⵚⴰⵔⵔⴹⴻⵏ,
ⵓⵍⴰ ⴷ ⵚⵚⴰⴱⴻⵜ ⵏⵙⴻⵏ ⵉ ⵜⵎⵓⵖⵔⵉ. ◘78:46 ⵓⴼ. 10:13
47 ⵉⵏⵖⴰ ⵜⴰⵣⴰⵢⴰⵔⵜ ⵏⵙⴻⵏ ⵙ ⵜⴻⴱⵔⵓⵔⵔⵉ,
ⵓⵍⴰ ⴷ ⵉⵣⴻⵎⵎⵓⵔⴻⵏ ⵏⵙⴻⵏ ⵙ ⵜⴽⴻⴹⴼⵉⵏ. ◘78:47 ⵓⴼ. 9:23
48 ⵏⴻⵜⵜⴰ ⵉⵊⵊⴰ ⵍⵎⴰⵍ ⵏⵙⴻⵏ ⵉ ⵓⴱⵔⵓⵔⵉ,
ⵜⵉⵃⵉⵎⵔⵉⵡⵉⵏ ⵏⵙⴻⵏ ⵉ ⵡⴰⵙⵙⴰⵎⴻⵏ.
49 ⵏⴻⵜⵜⴰ ⵉⵙⵙⴻⴽⴽ ⵍⵃⴰⴷⵓⵇ ⵏ ⵡⴻⵖⴹⴰⴱ ⵏⵏⴻⵙ
ⵊⴰⵔ ⴰⵙⴻⵏ,
ⴰⵎⵓⵣⵣⴰⵔ ⴷ ⵜⴻⴼⵇⴻⵃⵜ ⴷ ⵍⵃⴻⵚⵔⴰⵏ,
ⵓⵎⵉ ⴷⴷ-ⵉⵙⵙⴻⴽⴽ ⵍⵎⴰⵍⴰⴽⴰⵜ ⵙ ⵊⵊⵔⴰⵢⴻⵃ.
50 ⵏⴻⵜⵜⴰ ⵉⵙⴻⴳⴳⴻⵎ ⵉⵊⵊ ⵏ ⵓⵎⴻⵙⵔⴰⵇ
ⵉ ⵡⴻⵖⴹⴰⴱ ⵏⵏⴻⵙ,
ⵡⴰⵔ ⵉⵙⵙⵄⵉⵣⵣ ⵅ ⵍⴻⵄⵎⴰⵔ ⵏⵙⴻⵏ ⵣⵉ ⵍⵎⴻⵡⵜ,
ⵉⵙⵙⴻⵄⴷⵓ ⵍⵎⴰⵍ ⵏⵙⴻⵏ ⵉ ⵟⵟⴰⵄⵓⵏ. ◘78:50 ⵓⴼ. 9:6
51 ⵏⴻⵜⵜⴰ ⵉⵏⵖⴰ ⵎⴰⵔⵔⴰ ⵉⵎⴻⵏⵣⴰ ⴷⵉ ⵎⵉⵚⵔⴰ,
ⵉⵎⴻⵏⵣⴰ ⵏ ⵢⴻⵔⵢⴰⵣⴻⵏ ⴷⴰⵢⵙⴻⵏ ⵜⴻⵔⵢⴰⵙⵜ
ⴷⴻⴳ ⵉⵇⵉⴹⴰⵏ ⵏ ⵃⴰⵎ. ◘78:51 ⵓⴼ. 12:29; ⵉⵥⵀⴷ. 105:36
52 ⵉⴳⴳⴰ ⵍⴳⴻⵏⵙ ⵏⵏⴻⵙ ⴰⴷ ⵉⵙⵙⴳⴻⵄⵄⴻⴷ ⴰⵎ ⵡⵓⴵⵉ,
ⵉⵙⵙⵇⴻⴱⴱⴻⴹ ⵉ-ⵜⴻⵏ
ⴰⵎ ⵢⵉⵛⵜ ⵏ ⵜⵃⵉⵎⴰⵔⵜ ⴷⵉ ⵍⴻⵅⵍⴰ.
53 ⵉⵏⴷⴻⵀ ⵉ-ⵜⴻⵏ ⴷⵉ ⵍⴰⵎⴰⵏ,
ⵡⴰⵔ ⴳⴳⵯⵉⴷⴻⵏ ⵡⴰⵍⵓ,
ⵎⴰⵖⴰⵔ ⵍⴻⴱⵃⴰⵔ ⵉⴷⵍⴰ ⵍⵄⴻⴷⵢⴰⵏ ⵏⵙⴻⵏ. ◘78:53 ⵓⴼ. 14:27, 28; 15:10
54 ⵉⵡⵢⵉ ⵜⴻⵏ ⵖⴰⵔ ⵜⴻⵎⵎⵓⵔⵜ ⵏⵏⴻⵙ ⵉⵇⴻⴷⴷⵙⴻⵏ,
ⵖⴰⵔ ⵡⴻⴷⵔⴰⵔ-ⴰ ⵏⵏⵉ ⴷ ⵉⴽⵙⴻⴱ ⵓⴼⵓⵙ ⴰⴼⵓⵙⵉ ⵏⵏⴻⵙ.
55 ⵉⵙⵙⵓⴼⴼⴻⵖ ⵍⴻⴳⵏⵓⵙ ⵣⵣⴰⵜ ⵉ ⵡⵓⴷⴻⵎ ⵏⵙⴻⵏ,
ⵉⴳⴳⴰ ⴰⴷ ⴰⵙⴻⵏ ⴷⴷ-ⵜⴻⴽⴽⴰⵔ ⵜⴻⵙⵖⴰⵔⵜ ⵏⵙⴻⵏ
ⵙ ⵓⴼⵉⵍⵓ ⵏ ⵍⴻⵄⴱⴰⵔ,
ⵓⵛⴰ ⵉⵙⵙⴻⵣⴷⴻⵖ ⵜⵉⵇⴻⴱⴱⴰⵍ ⵏ ⵉⵙⵔⴰⵉⵍ
ⴷⴻⴳ ⵉⵇⵉⴹⴰⵏ ⵏⵙⴻⵏ. ◘78:55 ⵢⴰⵛ. 13:7; ⵉⵥⵀⴷ. 136:21, 22
56 ⵎⴰⵛⴰ ⵏⵉⵜⵏⵉ ⵇⴻⴵⴱⴻⵏ ⵜ, ⵙⵄⴰⵔⴻⵏ ⴰⵔⴻⴱⴱⵉ,
ⴰⵎⵄⵓⴵⵉ ⵅ ⴽⵓⵍⵛⵉ,
ⵡⴰⵔ ⵀⴹⵉⵏ ⵛⵛⵀⴰⴷⴰⵜ ⵏⵏⴻⵙ.
57 ⵏⵉⵜⵏⵉ ⴷⴻⵡⵍⴻⵏ ⵖⴰⵔ ⴹⴻⴼⴼⴰⵔ,
ⴳⴳⵉⵏ ⵙ ⵍⴻⵖⴷⴰⵔ ⴰⵎ ⵍⴻⵊⴷⵓⴷ ⵏⵙⴻⵏ.
ⵏⵉⵜⵏⵉ ⵡⴻⴷⴷⴰⵔⴻⵏ
ⴰⵎ ⵢⵉⵛⵜ ⵏ ⴼⵍⵉⵜⵛⴰ ⵏ ⵍⵇⴻⵡⵙ
ⵉ ⵉⵜⴻⴼⴼⵖⴻⵏ ⵙ ⵍⴻⵅⴷⴻⵄ.
58 ⵙⵄⴰⵔⴻⵏ ⵜ ⵙ ⵍⴻⴳⵄⵓⴷⵉ ⵏⵙⴻⵏ
ⵉ ⵅ ⵡⴻⵀⵀⴱⴻⵏ ⵜⵉⵖⴰⵔⵚⴰ,
ⴰⵔⵔⵉⵏ ⵜ ⴰⴷ ⵢⴰⵙⴻⵎ
ⵙ ⵍⴻⵅⵢⴰⵍⴰⵜ ⵏⵙⴻⵏ ⵉⵏⴻⵇⵛⴻⵏ ◘78:58 ⴰⵄⵡⴷ. 32:16, 21
59 ⴰⵔⴻⴱⴱⵉ ⵉⵙⵍⴰ ⵎⴰⵏ ⴰⵢⴰ
ⵓⵛⴰ ⵉⵜⵜⵡⴰⵙⵙⴰⵔⵖ ⵡⴻⵖⴹⴰⴱ ⵏⵏⴻⵙ,
ⵉⴷⵡⴻⵍ ⵉⵄⵉⴼⴼ ⴰⵟⵟⴰⵙ ⵣⵉ ⵉⵙⵔⴰⵉⵍ.
60 ⵏⴻⵜⵜⴰ ⵉⵊⵊⴰ ⵜⴰⵣⴻⴷⴷⵉⵖⵜ ⵏⵏⴻⵙ ⴷⵉ ⵛⵉⵍⵓ,
ⴰⵇⵉⴹⵓⵏ ⵎⴰⵏⵉ ⵜⵓⵖⴰ ⵉⵣⴻⴷⴷⴻⵖ ⵊⴰⵔ ⵉⵡⴷⴰⵏ. ◘78:60 ⵉⵔⵎ. 7:14
61 ⵏⴻⵜⵜⴰ ⵢⴰⵔⵔⴰ ⵊⵊⴻⵀⴷ ⵏⵏⴻⵙ
ⵖⴰⵔ ⵜⵎⴻⵃⴱⴰⵙⵜ,
ⵓⵍⴰ ⴷ ⵜⴰⵍⵡⵉⵣⵜ ⵏⵏⴻⵙ
ⵖⴰⵔ ⵓⴼⵓⵙ ⵏ ⵡⴻⵏⵏⵉ ⵜ ⵉⵃⴻⵚⵚⴰⵔⴻⵏ. ◘78:61 1 ⵚⵎ. 4:10, 11
62 ⵏⴻⵜⵜⴰ ⵉⵙⴻⵍⵍⴻⵎ ⵍⴳⴻⵏⵙ ⵏⵏⴻⵙ ⵉ ⵙⵙⵉⴼ,
ⵢⴰⵔⵖⴰ ⵡⴻⵖⴹⴰⴱ ⵏⵏⴻⵙ ⵅ ⵜⴻⵙⵖⴰⵔⵜ ⵏⵏⴻⵙ.
63 ⵜⵉⵎⴻⵙⵙⵉ ⵜⴻⵛⵛⴰ ⵉⵃⵓⴷⵔⵉⵢⵢⴻⵏ ⵏⵙⴻⵏ,
ⵜⵉⵄⵣⴰⵔⵉⵢⵢⵉⵏ ⵏⵙⴻⵏ
ⵡⴰⵔ ⵅⴰⵙⴻⵏⵜ ⴷⴷ-ⵉⵡⵢⴻⵏ ⵉⵖⴻⵏⵏⵉⵊⴻⵏ.
64 ⵉⴽⴻⵀⵀⴰⵏⴻⵏ ⵏⵙⴻⵏ ⵡⴹⴰⵏ ⵙ ⵙⵙⵉⴼ
ⵓ ⵜⵉⵊⵊⴰⵍ ⵏⵙⴻⵏ ⵡⴰⵔ ⵔⵓⵏⵜ ⵛⴰ. ◘78:64 1 ⵚⵎ. 4:11, 18, 19
65 ⵅⴻⵏⵏⵉ ⵉⴼⴰⵇ-ⴷⴷ ⵙⵉⴷⵉ ⵉⵏⵓ
ⴰⵎ ⵛⴰ ⵏ ⵉⵊⵊ ⵉ ⵜⵓⵖⴰ ⵉⵟⵟⵚⴻⵏ,
ⴰⵎ ⵢⵉⵊⵊ ⵏ ⴱⵓ-ⵜⴻⵖⵔⵓⴹⵜ
ⵏⵏⵉ ⵉⵙⵖⵓⵢⵢⵓ ⵣⵉ ⴱⵉⵏⵓ.
66 ⵏⴻⵜⵜⴰ ⵉⵡⵜⴰ ⵉⵏⵏⵉ ⵜ ⵉⵃⴻⵚⵚⴰⵔⴻⵏ
ⵖⴰⵔ ⴹⴻⴼⴼⴰⵔ,
ⵉⴳⴳⴰ ⴷⴰⵢⵙⴻⵏ ⵍⴻⴼⴹⵉⵃⴻⵜ ⵉ ⵍⴻⴱⴷⴰ. ◘78:66 1 ⵚⵎ. 5:6; 6:4
67 ⴰⵇⵉⴹⵓⵏ ⵏ ⵢⵓⵙⵓⴼ ⵉⵏⴹⴰⵔ ⵉ-ⵜ,
ⵜⴰⵇⴱⵉⵍⵜ ⵏ ⵉⴼⵔⴰⵢⵉⵎ ⵡⴰⵔ ⵜⵜ ⵉⴼⴰⵔⵣ.
68 ⵉⴼⴰⵔⵣ ⵜⴰⵇⴱⵉⵍⵜ ⵏ ⵢⴰⵀⵓⴷⴰ,
ⴰⴷⵔⴰⵔ ⵏ ⵚⵉⵀⵢⵓⵏ ⵡⴻⵏⵏⵉ ⵜⵓⵖⴰ ⵉⵜⵜⴻⵅⵙ.
69 ⵉⴱⵏⴰ ⵣⵣⴰⵡⴻⵛⵜ ⵏⵏⴻⵙ ⵉⵇⴻⴷⴷⵙⴻⵏ
ⴰⵎ ⵉⵊⴻⵏⵡⴰⵏ ⵢⵓⵄⵍⴰⵏ,
ⴰⵎ ⵜⴻⵎⵎⵓⵔⵜ ⵏⵏⵉ ⵉⵙⵙⴻⵎⵜⴻⵏ ⵉ ⵍⴻⴱⴷⴰ.
70 ⵉⴼⴰⵔⵣ ⴰⵎⵙⴻⵅⵅⴰⵔ ⵏⵏⴻⵙ ⴷⴰⵡⵓⴷ,
ⵉⴽⵙⵉ ⵜ ⵣⵉ ⵍⴽⵓⵔⵉⵜ ⵏ ⵡⵓⴵⵉ. ◘78:70 1 ⵚⵎ. 16:11; 2 ⵚⵎ. 7:8
71 ⵉⵊⵊⴰ ⵉ-ⵜ ⴰⴷ ⴷⴷ-ⵢⴰⵙ
ⵣⵉ ⵖⴰⵔ ⴹⴻⴼⴼⴰⵔ ⵏ ⵡⵓⴵⵉ,
ⵎⴰⵃⴻⵏⴷ ⴰⴷ ⵢⴰⵔⵡⴻⵙ ⵢⴰⵄⵇⵓⴱ,
ⵍⴳⴻⵏⵙ ⵏⵏⴻⵙ,
ⵓⵍⴰ ⴷ ⵉⵙⵔⴰⵉⵍ, ⵍⵡⴰⵔⵜ ⵏⵏⴻⵙ. ◘78:71 2 ⵚⵎ. 5:2; 1 ⵉⵎ. 11:2
72 ⵏⴻⵜⵜⴰ ⵢⴰⵔⵡⴻⵙ ⵉ-ⵜⴻⵏ
ⵄⵍⴰⵃⵙⴰⴱ ⵍⴻⵚⴼⴰⵢⴻⵜ ⵏ ⵡⵓⵍ ⵏⵏⴻⵙ,
ⵉⴳⴻⵡⵡⴻⴷ ⵉ-ⵜⴻⵏ ⵙ ⵓⴼⵓⵙ ⵉⵣⴻⵎⵎⴰⵔⴻⵏ.

- ⵉⵥⴻⵀⵀⵉⴷⴻⵏ
- <
- 78
- >

◘78:2 78:2 ⵉⵥⵀⴷ. 49:5; ⵎⵜ. 13:35

◘78:5 78:5 ⴰⵄⵡⴷ. 4:9; 6:7

◘78:8 78:8 ⵓⴼ. 32:9; 33:3, 5; 34:9; ⴰⵄⵡⴷ. 9:6, 13; 31:27

◘78:13 78:13 ⵓⴼ. 14:21

◘78:14 78:14 ⵓⴼ. 13:21; ⵉⵥⵀⴷ. 105:39

◘78:15 78:15 ⵓⴼ. 17:6; ⵍⵅⵍ. 20:11; ⵉⵥⵀⴷ. 105:41; 1 ⴽⵓⵔ. 10:4

◘78:19 78:19 ⵍⵅⵍ. 11:1, 4

◘78:20 78:20 ⵓⴼ. 17:6; ⵍⵅⵍ. 20:11

◘78:21 78:21 ⵍⵅⵍ. 11

◘78:24 78:24 ⵓⴼ. 16:14

◼78:25 78:25 ⴰⵖⵔⵓⵎ ⵏ ⵢⴻⵏⵏⵉ ⴷⴰⵢⵙⴻⵏ ⵍⵄⴻⵥⵥ-ⵜⵜⴻⵔⵊⴰⵎⴰ ⵜⴰⵢⵓⵏⴰⵏⵉⵜ ⵏ ⵍⵄⴰⵀⴷ ⴰⵇⴷⵉⵎ ⵥⵉ ⵄⵍⴰⵢⴻⵏ ⵎⵉⵜⴰⵢⵏ ⵓ ⵅⴻⵎⵙⵉⵏ ⵉⵙⴻⴳⴳⵯⵓⵙⴰ ⵇⴱⴻⵍ ⵍⵎⴰⵙⵉⵃ, ⵇⵇⴰⵔⴻⵏ ⴰⵙ ⵙⵉⴱⵜⵓⵡⴰⵅⵉⵏⵜⴰ (ⵍⵅⵅ), ⵜⴻⵇⵇⴰⵔ ‘ⴰⵖⵔⵓⵎ ⵏ ⵍⵎⴰⵍⴰⴽⴰⵜ’, ⵎⵉⵏⵥⵉ ‘ⵎⴰⵏⵏⴰ’ ⵜⵓⵖⴰ-ⵜ ⵥⴻⴳ ⵓⵊⴻⵏⵏⴰ ⵎⴰⵏⵉ ⵥⴻⴷⴷⵖⴻⵏ ⵍⵎⴰⵍⴰⴽⴰⵜ.

◘78:25 78:25 ⵢⵃ. 6:31; 1 ⴽⵓⵔ. 10:3

◘78:26 78:26 ⵍⵅⵍ. 11:31

◘78:31 78:31 ⵍⵅⵍ. 11:33; 1 ⴽⵓⵔ. 10:5

◼78:35 78:35 ’ⴰⵎⴻⴼⴷⵉ‘ - ⵉⵊⵊ ⵏ ⴱⵏⴰⴷⴻⵎ ⵏⵏⵉ ⵉⴼⴷⵉⵏ ⵏⵉⵖ ⵉⴼⴻⴽⴽⴻⵏ ⵉⵊⵊ ⵏ ⵉⵙⵎⴻⵖ ⵏⵉⵖ ⵉⵛⵜ ⵏ ⵜⴻⵙⵎⴻⵖⵜ, ⵏⵉⵖ ⵉⵊⵊ ⵏ ⴱⵏⴰⴷⴻⵎ ⴷⴰⵢⴻⵙ ⴰⵎⴰⵔⵡⴰⵙ, ⵏⵉⵖ ⵉⵛⵜ ⵏ ⵜⴻⵎⵎⵓⵔⵜ ⵄⵍⴰⵃⵙⴰⴱ ⵍⵇⴰⵏⵓⵏ, ⴰⵇⴰ ⵏⴻⵜⵜⴰ ⴰⴷ ⵉⵅⴻⴵⴻⵙ ⵜⵜⴰⵎⴰⵏ ⵉ ⵖⴰ ⵉⵍⵉⵇⵇⴻⵏ ⵉⵙⵎⴻⵖ ⵏⵏⵉ, ⵏⵉⵖ ⴰⴷ ⵉⵅⴻⴵⴻⵚ ⴰⵎⴰⵔⵡⴰⵙ ⵉ ⵉⵜⵜⵅⴻⵚⵚⴰ ⵏⵉⵖ ⵜⵜⴰⵎⴰⵏ ⵏ ⵜⴻⵎⵎⵓⵔⵜ ⵏⵏⵉ ⵏⵉⵖ ⵚⵚⴰⴷⴰⵇ ⵉ ⵜⴻⵎⵖⴰⵔⵜ ⴰⵎ ⵎⴰⵎⵎⴻⵛ ⵉ ⴷ ⴰⵙ ⵉⵛⵓⵡⵡⴰⵔ. ⵙ ⵓⵢⴻⵏⵏⵉ ⴰⵎⴻⴼⴷⵉ ⵡⴰⵔ ⵉⵜⵜⴼⴻⴽⴽⵉ ⴰⵎⴻⵏⵏⵉ ⵡⴰⵀⴰ ⵎⴰⵛⴰ ⵏⴻⵜⵜⴰ ⴷ ⵉⵊⵊ ⵡⴻⵏⵏⵉ ⵉⴼⴻⴽⴽⴻⵏ ⵅ ⵍⴻⵃⵙⴰⴱ ⵍⵇⴰⵏⵓⵏ, ⵡⴰⵔ ⵉⴼⴻⴽⴽ ⴱⵍⴰ ⵎⴰ ⴰⴷ ⵉⵅⴻⴵⴻⵚ ⵜⵜⴰⵎⴰⵏ ⵏⵉⵖ ⵜⴰⵎⴻⵙⵍⴰⵛⵜ ⵉ ⴷ ⴰⵙ ⵉⵜⵜⵅⴻⵚⵚⴰ ⴰⴷ ⵜⵜ ⵉⵡⵛ. ⴷ ⵎⴰⵏ ⴰⵢⴰ ⵉ ⵉⵛⵓⵡⵡⴰⵔ ⴰⴷ ⵜ ⵏⴻⵙⵙⴻⵏ ⵅ ⵡⴰⵡⴰⵍ ‘ⴰⵎⴻⴼⴷⵉ’ ⵓ ⵅ ⵡⴰⵡⴰⵍⴻⵏ ⵉ ⵖⴰⵔⴻⵙ ⴷⴷ-ⵉⵇⵇⵏⴻⵏ ⴰⵎ: ‘ⵉⴼⴷⵉ’, ‘ⴰⴷ ⵉⴼⴷⵉ’, ⵏⵉⵖ ‘ⴰⴷ ⵉⴼⴷⵉ ⴽⵓⵔ ⴰⵙⴻⴳⴳⵯⴰⵙ ⵉⵊⵊ ⵏ ⵡⴻⵣⵢⴻⵏ ⵏ ⵢⴻⵢⵢⴰⵔ ⵏⵏⴻⵙ’, ⵓ ⵎⴰⵎⵎⴻⵛ ⵏⵏⴻⵖⵏⵉ. ⵙ ⵓⵢⴻⵏⵏⵉ ⵢⴰⵙⵓⵄ ⵍⵎⴰⵙⵉⵃ ⴷ ⴰⵎⴻⴼⴷⵉ ⵉ ⵉⴵⴰ ⵉ ⵎⴰⵔⵔⴰ ⵉⵡⴷⴰⵏ ⵎⵉⵏⵣⵉ ⵏⴻⵜⵜⴰ ⵉⵡⵛⴰ ⵜⵓⴷⴰⵔⵜ ⵏⵏⴻⵙ ⴷⵉ ⵟⵟⵡⴻⵄ ⵏⵏⴻⵖ ⴰⵎⵎⵓ ⵉ ⵅⴰⵏⴻⵖ ⵉⴼⴷⵉ ⵙ ⵉⴷⴰⵎⵎⴻⵏ ⵏⵏⴻⵙ ⵉⵣⴷⵉⴳⴻⵏ ⵉⵇⴻⴷⴷⵙⴻⵏ, ⵓ ⴰⵎⵎⵓ ⵉ ⵖⴰ ⵉⴼⴷⵉ ⵉⵙⵔⴰⵉⵍ (‘ⵎⴰⵔⵔⴰ ⵓⴷⴰⵢⴻⵏ ⵉⵏⵏⵉ ⵉ ⵖⴰ ⵢⴰⵎⵏⴻⵏ ⴷⴻⴳ ⵢⵉⵙⴻⵎ ⵏⵏⴻⵙ’) ⴷ ⵜⴻⵎⵎⵓⵔⵜ ⴰⴽⵉⴷⴻⵙ ⵅⵎⵉ ⴷⴷ ⵖⴰ ⵢⴰⵙ ⵉ ⵜⵡⴰⵍⴰ ⵡⵉⵙⵙ ⵜⵏⴰⵢⴻⵏ ⴷⴻⴳ ⵓⵏⴻⴳⴳⴰⵔ ⵏ ⵡⵓⵙⵙⴰⵏ. ⵎⴰⵛⴰ ⵛⵛⵉⵟⴰⵏ ⵡⴰⵔ ⵉⴵⵉ ⴰⵎⴻⵏⵏⵉ. ⵏⴻⵜⵜⴰ ⵉⵜⵜⴻⴳⴳ ⴰⵎ ⵓⵛⴻⴼⴼⴰⵔ ⴰⵎ ⵓⵅⵛⵉⵏ ⵓ ⴰⵎ ⵓⵖⴻⵚⵚⴰⴱ. ⵡⴰⵔ ⴷ ⴰⵙ ⵉⵜⵜⵀⵉⵎⵎⵉ ⵍⵅⴰⵔ ⵏ ⴱⵏⴰⴷⴻⵎ ⵎⴰⵛⴰ ⵎⵖⵉⵔ ⵛⵛⴰⵏ ⵏ ⵢⵉⵅⴻⴼ ⵏⵏⴻⵙ, ⵃⵉⵎⴰ ⵎⴰⵔⵔⴰ ⵉⵡⴷⴰⵏ ⴰⴷ ⵜ ⵄⴻⴱⴷⴻⵏ ⵓⵎⵉ ⵜⴻⵏ ⵉⵙⵙⵉⴳⴳⵯⴻⵊ ⵅ ⴰⵔⴻⴱⴱⵉ ⵉⴷⴷⴰⵔⴻⵏ ⵙ ⵉⵅⴰⵔⵔⵉⵇⴻⵏ ⵏⵏⴻⵙ ⴷ ⵜⵙⴻⵃⵃⴰⵔⵜ ⵏⵏⴻⵙ (ⵅⵥⴰⵔ ⵢⵃ. 10).

◼78:42 78:42 ⵉⴼⴷⴰ -ⵅⵥⴰⵔ ‘ⴰⵎⴻⴼⴷⵉ’-ⵉⵥⵀⴷ. 78:35.

◘78:44 78:44 ⵓⴼ. 7:20; ⴰⵙⴰ. 16:4

◘78:45 78:45 ⵓⴼ. 8:2, 20

◘78:46 78:46 ⵓⴼ. 10:13

◘78:47 78:47 ⵓⴼ. 9:23

◘78:50 78:50 ⵓⴼ. 9:6

◘78:51 78:51 ⵓⴼ. 12:29; ⵉⵥⵀⴷ. 105:36

◘78:53 78:53 ⵓⴼ. 14:27, 28; 15:10

◘78:55 78:55 ⵢⴰⵛ. 13:7; ⵉⵥⵀⴷ. 136:21, 22

◘78:58 78:58 ⴰⵄⵡⴷ. 32:16, 21

◘78:60 78:60 ⵉⵔⵎ. 7:14

◘78:61 78:61 1 ⵚⵎ. 4:10, 11

◘78:64 78:64 1 ⵚⵎ. 4:11, 18, 19

◘78:66 78:66 1 ⵚⵎ. 5:6; 6:4

◘78:70 78:70 1 ⵚⵎ. 16:11; 2 ⵚⵎ. 7:8

◘78:71 78:71 2 ⵚⵎ. 5:2; 1 ⵉⵎ. 11:2

© 2020 www.tarifit.info