- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 3
- >

3
1 ⵎⵎⵉ ⵉⵏⵓ, ⵡⴰⵔ ⵜⵜᵉⵜⵜⵓ
ⵜⴰⵖⵓⵔⵉ ⵉⵏⵓ ⵏ ⵛⵛⴰⵔⵉⵄⴰ,
ⴻⵊⵊ ⵓⵍ ⵏⵏⴻⵛ ⴰⴷ ⵉⵃⴹⴰ ⵜⵉⵡⴻⵚⵚⴰ ⵉⵏⵓ,
2 ⵎⴰⵖⴰⵔ ⵏⵉⵜⴻⵏⵜⵉ ⴰⴷ ⴰⵛ ⴷⴷ-ⵉⵡⵢⴻⵏⵜ
ⴰⵟⵟⴰⵙ ⵏ ⵡⵓⵙⵙⴰⵏ,
ⵓⵍⴰ ⴷ ⵉⵙⴻⴳⴳⵯⵓⵙⴰ ⵏ ⵜⵓⴷⴰⵔⵜ ⴷ ⵍⴻⵀⵏⴰ. ◘3:2 ⴰⵄⵡⴷ. 8:1; 30:20
3 ⵜⴰⵎⴻⵅⵙⵉⵡⵜ ⵉⵛⴻⵡⵡⴰⵔⴻⵏ ⴷ ⵍⴰⵎⴰⵏ
ⵡⴰⵔ ⵜⴻⵏ ⵜⴻⵊⵊⵉⴷ ⴰⴷ ⵣⵣⴰⵢⴻⴽ ⴼⴼⵖⴻⵏ,
ⵇⵇⴻⵏ ⵉ-ⵜⴻⵏ ⵖⴰⵔ ⵢⵉⵔⵉ ⵏⵏⴻⵛ,
ⴰⵔⵉ ⵜⴻⵏ ⵅ ⵜⴻⵍⵡⵉⵃⵜ ⵏ ⵡⵓⵍ ⵏⵏⴻⵛ, ◘3:3 ⵓⴼ. 13:9; ⴰⵄⵡⴷ. 6:8
4 ⵅⴻⵏⵏⵉ ⴰⴷ ⵜⴰⴼⴻⴷ ⴰⵔⴹⴰ
ⴷ ⵍⴻⴼⵀⴰⵎⴻⵜ ⵉⵚⴻⴱⵃⴻⵏ
ⴷⵉ ⵜⵉⵟⵟⴰⵡⵉⵏ ⵏ ⴰⵔⴻⴱⴱⵉ ⵓ ⵏ ⴱⵏⴰⴷⴻⵎ.
5 ⵜⵉⵇⵇ ⴷⵉ ⵙⵉⴷⵉ ⵙ ⵡⵓⵍ ⵏⵏⴻⵛ ⴽⵓⵍⵛⵉ,
ⵡⴰⵔ ⵜⵜⵛⴰⵍⴰ ⵅ ⵍⴻⴼⵀⴰⵎⴻⵜ ⵏ ⵢⵉⵅⴻⴼ ⵏⵏⴻⵛ.
6 ⵙⵙⴻⵏ ⵉ-ⵜ ⴷⵉ ⵎⴰⵔⵔⴰ ⵉⴱⵔⵉⴷⴻⵏ ⵏⵏⴻⵛ,
ⵅⴻⵏⵏⵉ ⵏⴻⵜⵜⴰ ⴰⴷ ⵉⵙⴻⴳⴳⴻⵎ ⵉⵎⴻⵙⵔⴰⵇ ⵏⵏⴻⵛ. ◘3:6 1 ⵉⵎ. 28:9
7 ⵡⴰⵔ ⵜⵜⴻⴳⴳ ⵉⵅⴻⴼ ⵏⵏⴻⵛ ⴷ ⴰⵎⵉⵖⵉⵙ.
ⴳⴳⵯⴻⴷ ⵙⵉⴷⵉ ⵓ ⴱⴻⵄⵄⴻⴷ
ⵅ ⵎⵉⵏ ⵉⴵⴰⵏ ⴷ ⴰⵄⴻⴼⴼⴰⵏ. ◘3:7 ⵔⵓⵎ. 12:16
8 ⴰⵢⴰ ⴰⴷ ⵢⵉⵍⵉ ⴷ ⴰⴳⴻⵏⴼⵓ
ⵉ ⵉⵥⴻⵡⵔⴰⵏ ⵏ ⵜⵓⴷⴰⵔⵜ ⵏⵏⴻⵛ,
ⴷ ⵡⴻⵏⵄⴰⵛ ⵉ ⵉⵖⵙⴰⵏ ⵏⵏⴻⵛ.
9 ⵡⴻⵇⵇⴰⵔ ⵙⵉⴷⵉ ⵙ ⵡⴰⴳⵍⴰ ⵏⵏⴻⵛ,
ⵙ ⵜⵎⴻⵣⵡⴰⵔⵓⵜ ⵏ ⵎⴰⵔⵔⴰ ⵚⵚⴰⴱⴻⵜ ⵏⵏⴻⵛ. ◘3:9 ⵓⴼ. 23:19; 34:26; ⴰⵄⵡⴷ. 26:2-11; ⵎⴰⵍ. 3:10; ⵍⴽ. 14:13
10 ⵅⴻⵏⵏⵉ ⴰⴷ ⵜⵜⵡⴰⵛⵛⵓⵔⴻⵏ
ⵍⴻⵀⵔⵉⵜ ⵏⵏⴻⵛ ⵙ ⵓⴼⴻⵢⵢⴻⴹ,
ⵓ ⵜⵉⵙⵉⵔⵉⵏ ⵏⵏⴻⵛ ⵏ ⵓⴹⵉⵍ
ⴰⴷ ⴷⴷⵓⵇⵇⵣⴻⵏ ⵙ ⴱⵉⵏⵓ ⵏ ⵊⴷⵉⴷ. ◘3:10 ⴰⵄⵡⴷ. 28:8
11 ⵎⵎⵉ ⵉⵏⵓ, ⵡⴰⵔ ⵏⴻⵟⵟⴰⵔ ⵜⵜⴰⵔⴱⵉⵢⵢⴻⵜ ⵏ ⵙⵉⴷⵉ,
ⵡⴰⵔ ⵜⵜⴰⵔⵔⴰ ⴰⵄⵔⵓⵔ ⵅ ⵓⵡⴻⴱⴱⴻⵅ ⵏⵏⴻⵙ, ◘3:11 ⴰⵢⵓⴱ 5:17; ⵄⴱⵔ. 12:5
12 ⵎⴰⵖⴰⵔ ⵡⴻⵏⵏⵉ ⵉⵙⵙⵄⵉⵣⵣⴰ ⵙⵉⴷⵉ,
ⴰⴷ ⵜ ⵉⵄⴰⵇⴻⴱ ⵄⴰⵡⴻⴷ,
ⴰⵎ ⵉⵜⵜⴻⴳⴳ ⴱⴰⴱⴰⵙ ⴰⴽ-ⴷ ⵎⵎⵉⵙ
ⵡⴻⵏⵏⵉ ⵅ ⵢⴰⵔⴹⴰ. ◘3:12 ⴰⵙⴰ. 3:19
13 ⵙⵙⴻⵄⴷ ⵏ ⴱⵏⴰⴷⴻⵎ ⵏⵏⵉ ⵉⵜⵜⴰⴼⴻⵏ ⵜⵉⵖⵉⵜ,
ⵓⵍⴰ ⴷ ⴱⵏⴰⴷⴻⵎ ⵏⵏⵉ ⵉⵜⵜⴽⴻⵙⵙⴰⴱⴻⵏ ⵍⴻⴼⵀⴰⵎⴻⵜ,
14 ⵎⴰⵖⴰⵔ ⵎⵉⵏ ⵜᵉⵜⵜⴰⵡⵉ ⵏⴻⵜⵜⴰⵜ,
ⵜⴻⵃⵍⴰ ⵅ ⵜⵙⴻⴱⴱⴰⴱⵜ ⴷⵉ ⵏⵏⵓⵇⴰⵔⵜ,
ⵓ ⵍⵖⵉⴵⴻⵜ ⵏⵏⴻⵙ ⵜⴻⵃⵍⴰ ⵅ ⵡⵓⵔⴻⵖ ⵉⵜⵜⵉⵙⵙⵉⵇⴻⵏ. ◘3:14 ⴰⵢⵓⴱ 28:15; ⵉⵥⵀⴷ. 19:11; ⴰⵡⵍⵏ. 8:11, 19; 16:16
15 ⵏⴻⵜⵜⴰⵜ ⵜⵉⵖⵍⴰ ⵅ ⵍⵎⴰⵔⵊⴰⵏ,
ⵓ ⵎⴰⵔⵔⴰ ⵎⵉⵏ ⴷⵉ ⵜⵣⴻⵎⵎⴰⵔⴻⴷ
ⴰⴷ ⵜⴻⵎⵎⴻⵥⵔⴻⴷ,
ⵡⴰⵔ ⵉⵣⴻⵎⵎⴰⵔ ⴰⴽⵉⴷⴻⵙ ⵉⵜⵜⴻⵎⵇⵓⴷⴷⴰ. ◘3:15 ⴰⵡⵍⵏ. 8:11
16 ⵜⵓⵣⵣⴻⴳⴳⴰⵔⵜ ⵏ ⵡⵓⵙⵙⴰⵏ ⵖⴰⵔⴻⵙ
ⴷⴻⴳ ⵓⴼⵓⵙ ⵏⵏⴻⵙ,
ⴰⴳⵍⴰ ⴷ ⵛⵛⴰⵏ ⴰⵇⴰ ⴰⵜⴻⵏ ⵅ ⵓⵣⴻⵍⵎⴰⴹ ⵏⵏⴻⵙ.
17 ⵉⴱⵔⵉⴷⴻⵏ ⵏⵏⴻⵙ ⴷ ⵉⴱⵔⵉⴷⴻⵏ ⵏ ⵍⴻⴹⵔⴰⴼⴻⵜ,
ⵓ ⵎⴰⵔⵔⴰ ⵉⵎⴻⵙⵔⴰⵇ ⵏⵏⴻⵙ ⴰⵇⴰ ⴰⵜⴻⵏ ⴷ ⵍⴻⵀⵏⴰ.
18 ⵏⴻⵜⵜⴰⵜ ⴷ ⵜⴰⵛⴻⵊⵊⴰⵔⵜ ⵏ ⵜⵓⴷⴰⵔⵜ
ⵉ ⵢⵉⵏⵏⵉ ⵖⴰⵔⴻⵙ ⵉⵍⴻⵙⵇⴻⵏ,
ⴽⵓⵍ ⵉⵊⵊⴻⵏ ⵡⴻⵏⵏⵉ ⴷⴰⵢⴻⵙ ⵉⵜⵜⴻⵟⵟⴼⴻⵏ,
ⴰⴷ ⵢⵉⵍⵉ ⴷ ⴰⵎⴻⵙⵄⵓⴷ. ◼3:18 ⵜⴰⵛⴻⵊⵊⴰⵔⵜ-ⵏⵉⵖ ‘ⴰⴷⴷⴰⴳ’ (‘ⵉⴷⴷⴰⴳⴻⵏ’).
19 ⵙⵉⴷⵉ ⵉⴳⴳⴰ ⴷⵙⴰⵙ ⵏ ⵜⴻⵎⵎⵓⵔⵜ ⵙ ⵜⵉⵖⵉⵜ ⵏⵏⴻⵙ,
ⵙ ⵍⴻⴼⵀⴰⵎⴻⵜ ⵏⵏⴻⵙ ⵉⴳⴳⴰ ⵉⵊⴻⵏⵡⴰⵏ.
20 ⵣⵉ ⵜⵓⵙⵙⵏⴰ ⵏⵏⴻⵙ ⴷⴷⵓⵇⵇⵣⴻⵏ-ⴷⴷ
ⵡⴰⵎⴰⵏ ⵉⵀⴻⵡⵍⴻⵏ,
ⵜⵜⵏⴻⵛⵏⵉⵛⴻⵏ-ⴷⴷ ⵉⵙⴻⵢⵏⵓⵜⴻⵏ ⵏⵏⴷⴰ. ◘3:20 ⴰⵎⵥ. 1:9, 10
21 ⵎⵎⵉ ⵉⵏⵓ, ⵡⴰⵔ ⵜⴻⵏⵜ ⵜⴻⵊⵊⵉⴷ
ⴰⴷ ⴼⴼⵖⴻⵏⵜ ⵣⵉ ⵜⵉⵟⵟⴰⵡⵉⵏ ⵏⵏⴻⵛ,
ⵃⴹⴰ ⴰⴼⵜⴰⵏ ⴷ ⵓⵃⴰⴹⵓⵔ, ◼3:21 ’ⵜⴻⵏⵜ‘-ⴰⵡⴰⵍ-ⴰ ⵉⵛⴻⵢⵢⴰⵔ ⵖⴰⵔ ⵜⵉⵖⵉⵜ ⴷ ⵍⴻⴼⵀⴰⵎⴻⵜ ⵉ ⵅ ⵉⵙⵙⴰⵡⴰⵍ ⵓⵎⵙⴻⵍⵎⴰⴷ ⵏ ⵜⵉⵖⵉⵜ ⴷⵉ ⴰⵢⴻⵜ 13 ⵏ ⵡⵓⴷⴻⵎ-ⴰ.
22 ⵎⴰⵖⴰⵔ ⴰⴷ ⵉⵍⵉⵏ ⴷ ⵜⵓⴷⴰⵔⵜ ⵉ ⵍⴻⵄⵎⴰⵔ ⵏⵏⴻⵛ
ⵓⵍⴰ ⴷ ⴰⵔⴹⴰ ⵉ ⵢⵉⵔⵉ ⵏⵏⴻⵛ.
23 ⵅⴻⵏⵏⵉ ⴰⴷ ⵜⵓⵢⵓⵔⴻⴷ ⴰⴱⵔⵉⴷ ⵏⵏⴻⵛ ⴷⵉ ⵍⴰⵎⴰⵏ,
ⵡⴰⵔ ⵜᵉⵜⵜⵏⴻⵇⵔⵉⴹⴻⴷ ⴷⴻⴳ ⵓⴹⴰⵔ ⵏⵏⴻⵛ. ◘3:23 ⵉⵥⵀⴷ. 37:24; 91:11, 12
24 ⵎⴰⵍⴰ ⵜⵔⵓⵃⴻⴷ ⴰⴷ ⵜⴻⵣⵣⵍⴻⴷ,
ⵡⴰⵔ ⵜⴻⵏⵏⵅⴻⵍⵄⵉⴷ,
ⵓ ⵅⵎⵉ ⵉ ⵖⴰ ⵜⴻⵣⵣⵍⴻⴷ, ⴰⴷ ⵢⵉⵥⵉⴷ ⵢⵉⴹⴻⵚ ⵏⵏⴻⵛ. ◘3:24 ⵍⴰⵡⵉ 6:19; ⴰⵢⵓⴱ 11:19; ⵉⵥⵀⴷ. 3:6; 4:9; 91:5, 6
25 ⵡⴰⵔ ⵜⵜⴻⴳⴳⵯⴻⴷ ⵣⴻⴳ ⵓⵏⴻⵅⵍⵉⵄ ⵏ ⴷⴻⵖⵢⴰ
ⵓⵍⴰ ⵣⴻⴳ ⵡⴰⵔⴻⵢⵢⴻⴱ ⵙ ⵓⴼⵓⵙ ⵏ ⵉⵄⴻⴼⴼⴰⵏⴻⵏ
ⵅⵎⵉ ⴷⴷ ⵖⴰ ⵢⴰⵙ. ◘3:25 ⴰⵢⵓⴱ 5:21
26 ⵎⴰⵖⴰⵔ ⵙⵉⴷⵉ ⴰⴷ ⴰⵛ ⵢⵉⵍⵉ ⴷ ⴰⵙⴻⵏⵏⴻⴷ ⵏⵏⴻⵛ,
ⵏⴻⵜⵜⴰ ⴰⴷ ⵉⵃⴹⴰ ⴰⴼⵓⵙ ⵏⵏⴻⵛ ⵣⵉ ⵜⵙⴰⵔⵔⵉⴼⵜ.
27 ⵡⴰⵔ ⵇⴻⵟⵟⴻⵄ ⵍⵅⴰⵔ ⵅ ⴱⴰⴱ ⵏⵏⴻⵙ,
ⵎⴰⵍⴰ ⴰⵇⴰ-ⵜ ⴷⴻⴳ ⵓⴼⵓⵙ ⵏⵏⴻⵛ
ⵎⴰⵃⴻⵏⴷ ⴰⴷ ⵜⴻⴳⴳⴻⴷ ⵍⵅⴰⵔ.
28 ⵡⴰⵔ ⵇⵇⴰⵔ ⵉ ⵊⵊⴰⵔ ⵏⵏⴻⵛ:
‘ⵔⵓⵃ ⵓⵛⴰ ⵄⵇⴻⴱ-ⴷⴷ,
ⵜⵉⵡⴻⵛⵛⴰ ⴰⴷ ⴰⵛ ⵜⵜ ⵡⵛⴻⵖ!’,
ⵎⴰⵍⴰ ⵜⴰⵎⴻⵙⵍⴰⵛⵜ ⴰⵇⴰ-ⵜⵜ ⴰⴽⵉⴷⴻⴽ.
29 ⵡⴰⵔ ⵏⴻⴽⴽⵡⵉ ⵍⵖⴰⵔ ⴰⴽ-ⴷ ⵊⵊⴰⵔ ⵏⵏⴻⵛ,
ⵓⵎⵉ ⴰⴽⵉⴷⴻⴽ ⵉⵣⴻⴷⴷⴻⵖ ⴷⵉ ⵍⴰⵎⴰⵏ.
30 ⵡⴰⵔ ⵜⴻⵎⵛⵓⴱⴱⵓⵛ
ⴰⴽ-ⴷ ⵉⵊⵊ ⵏ ⴱⵏⴰⴷⴻⵎ ⴱⵍⴰ ⵙⵙⵉⴱⴱⴻⵜ,
ⵎⴰⵍⴰ ⵏⴻⵜⵜⴰ ⵡⴰⵔ ⴷ ⴰⵛ ⵉⴳⴳⵉ ⵍⵖⴰⵔ.
31 ⵡⴰⵔ ⵜⵜⴰⵙⴻⵎ ⵣⴻⴳ ⵉⵊⵊ ⵏ ⴱⵓ-ⵍⴻⵅⵛⵓⵏⴻⵜ,
ⵃⴹⴰ ⵎⴰⵃⴻⵏⴷ ⵡⴰⵔ ⵜᵉⵜⵜⵉⵅⴹⴰⵔⴻⴷ
ⵓⵍⴰ ⴷ ⵉⵊⵊ ⵣⵉ ⵎⴰⵔⵔⴰ ⵉⴱⵔⵉⴷⴻⵏ ⵏⵏⴻⵙ. ◘3:31 ⵉⵥⵀⴷ. 37:1; 73:3; ⴰⵡⵍⵏ. 23:17
32 ⵎⴰⵖⴰⵔ ⵡⴻⵏⵏⵉ ⵉⵜⵜⴻⴼⴼⵖⴻⵏ ⵣⴻⴳ ⵡⴻⴱⵔⵉⴷ,
ⴰⵇⴰ-ⵜ ⴷ ⵏⵏⵄⵉ ⵉ ⵙⵉⴷⵉ,
ⵎⴰⵛⴰ ⵏⴻⵜⵜⴰ ⵉⵜⵜⴻⴳⴳ ⵍⴰⵎⴰⵏ ⵏⵏⴻⵙ
ⴷⴻⴳ ⵉⵏⵏⵉ ⵉⴳⴳⵓⵔⴻⵏ ⵏⵉⵛⴰⵏ. ◘3:32 ⵉⵥⵀⴷ. 25:14
33 ⵏⵏⴻⵄⵍⴻⵜ ⵏ ⵙⵉⴷⵉ
ⴰⵇⴰ-ⵜⵜ ⵅ ⵜⴰⴷⴷⴰⵔⵜ ⵏ ⵓⵄⴻⴼⴼⴰⵏ,
ⵎⴰⵛⴰ ⵜⴰⵣⴻⴷⴷⵉⵖⵜ ⵏ ⵉⵎⵙⴻⴳⴳⴰⴷⴻⵏ
ⴰⴷ ⵜⵜ ⵉⴱⴰⵔⴻⴽ. ◘3:33 ⵍⴰⵡⵉ 26:14-45; ⴰⵄⵡⴷ. 28:15-68; ⵎⴰⵍ. 2:2
34 ⵎⴰⵍⴰ ⴷ ⵉⵎⴻⵙⵜⴻⵀⵣⴰⵢⴻⵏ,
ⴰⴷ ⵣⵣⴰⵢⵙⴻⵏ ⵉⵙⵙⵜⴻⵀⵣⴰ ⵏⴻⵜⵜⴰ,
ⵎⴰⵛⴰ ⵎⴰⵍⴰ ⴷ ⵉⵏⵏⵉ ⵉⵜⵜⵡⴰⵃⵚⴰⵔⴻⵏ,
ⴰⴷ ⴰⵙⴻⵏ ⵉⵙⵛⴻⵏ ⴰⵔⴹⴰ ⵏⵏⴻⵙ. ◘3:34 ⵢⴰⵄ. 4:6; 1 ⴱⵟ. 5:5
35 ⵉⵎⵉⵖⵉⵙⴻⵏ ⴰⴷ ⵡⴰⵔⵜⴻⵏ ⵛⵛⴰⵏ,
ⵎⴰⵛⴰ ⵉⴱⵓⵀⴰⵍⵉⵢⵢⴻⵏ
ⴰⴷ ⵙⵙⴰⵔⴱⵓⵏ ⵍⴻⴼⴹⵉⵃⴻⵜ ⵅ ⵢⵉⵅⴻⴼ ⵏⵙⴻⵏ.

- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 3
- >

◘3:2 3:2 ⴰⵄⵡⴷ. 8:1; 30:20

◘3:3 3:3 ⵓⴼ. 13:9; ⴰⵄⵡⴷ. 6:8

◘3:6 3:6 1 ⵉⵎ. 28:9

◘3:7 3:7 ⵔⵓⵎ. 12:16

◘3:9 3:9 ⵓⴼ. 23:19; 34:26; ⴰⵄⵡⴷ. 26:2-11; ⵎⴰⵍ. 3:10; ⵍⴽ. 14:13

◘3:10 3:10 ⴰⵄⵡⴷ. 28:8

◘3:11 3:11 ⴰⵢⵓⴱ 5:17; ⵄⴱⵔ. 12:5

◘3:12 3:12 ⴰⵙⴰ. 3:19

◘3:14 3:14 ⴰⵢⵓⴱ 28:15; ⵉⵥⵀⴷ. 19:11; ⴰⵡⵍⵏ. 8:11, 19; 16:16

◘3:15 3:15 ⴰⵡⵍⵏ. 8:11

◼3:18 3:18 ⵜⴰⵛⴻⵊⵊⴰⵔⵜ-ⵏⵉⵖ ‘ⴰⴷⴷⴰⴳ’ (‘ⵉⴷⴷⴰⴳⴻⵏ’).

◘3:20 3:20 ⴰⵎⵥ. 1:9, 10

◼3:21 3:21 ’ⵜⴻⵏⵜ‘-ⴰⵡⴰⵍ-ⴰ ⵉⵛⴻⵢⵢⴰⵔ ⵖⴰⵔ ⵜⵉⵖⵉⵜ ⴷ ⵍⴻⴼⵀⴰⵎⴻⵜ ⵉ ⵅ ⵉⵙⵙⴰⵡⴰⵍ ⵓⵎⵙⴻⵍⵎⴰⴷ ⵏ ⵜⵉⵖⵉⵜ ⴷⵉ ⴰⵢⴻⵜ 13 ⵏ ⵡⵓⴷⴻⵎ-ⴰ.

◘3:23 3:23 ⵉⵥⵀⴷ. 37:24; 91:11, 12

◘3:24 3:24 ⵍⴰⵡⵉ 6:19; ⴰⵢⵓⴱ 11:19; ⵉⵥⵀⴷ. 3:6; 4:9; 91:5, 6

◘3:25 3:25 ⴰⵢⵓⴱ 5:21

◘3:31 3:31 ⵉⵥⵀⴷ. 37:1; 73:3; ⴰⵡⵍⵏ. 23:17

◘3:32 3:32 ⵉⵥⵀⴷ. 25:14

◘3:33 3:33 ⵍⴰⵡⵉ 26:14-45; ⴰⵄⵡⴷ. 28:15-68; ⵎⴰⵍ. 2:2

◘3:34 3:34 ⵢⴰⵄ. 4:6; 1 ⴱⵟ. 5:5

© 2020 www.tarifit.info