- ⵎⵉⵅⴰ
- <
- 5
- >

5
ⵍⵃⴰⴽⴻⵎ ⵉ ⴷⴷ ⵖⴰ ⵢⴰⵙⴻⵏ ⵣⵉ ⴱⴰⵢⵜ-ⵍⴰⵀⵎ
1 “ⵓ ⵛⴻⴽ, ⴱⴰⵢⵜ-ⵍⴰⵃⵎ ⵉⴼⵔⴰⵜⴰ,
ⵡⴰⵅⵅⴰ ⵛⴻⴽ ⴷ ⴰⵎⴻⵥⵢⴰⵏ
ⴰⵍⴰⵎⵉ ⵡⴰⵔ ⵜⵣⴻⵎⵎⴰⵔⴻⴷ
ⴰⴷ ⵜⵉⵍⵉⴷ ⵊⴰⵔ ⵍⵓⵍⵓⴼ ⵏ ⵢⴰⵀⵓⴷⴰ,
ⴰⵇⴰ ⵣⵣⴰⵢⴻⴽ ⵉ ⴷⴷ ⵖⴰ ⵉⴼⴼⴻⵖ ⵏⴻⵜⵜⴰ ⵉ ⵏⴻⵛⵛ,
ⵎⴰⵃⴻⵏⴷ ⴰⴷ ⵢⵉⵍⵉ ⴷ ⵍⵃⴰⴽⴻⵎ ⵅ ⵉⵙⵔⴰⵉⵍ.
ⴰⴱⴰⵏⵉ ⵏⵏⴻⵙ ⴰⵇⴰ-ⵜ ⵣⵉ ⵎⴻⵛⵃⴰⵍ ⵓⵢⴰ,
ⵣⴻⴳ ⵡⵓⵙⵙⴰⵏ ⵏ ⵍⴻⴱⴷⴰ. ◘5:1 ⵎⵜ. 2:6; ⵢⵃ. 7:42
2 ⵙ ⵓⵢⴰ ⵏⴻⵜⵜⴰ ⴰⴷ ⵜⴻⵏ ⵉⵙⴻⵍⵍⴻⵎ
ⴰⵍ ⵍⵡⴻⵇⵜ ⵏⵏⵉ,
ⴰⵇⴰ ⵜⴻⵏⵏⵉ ⵉ ⵖⴰ ⵢⴰⵔⵡⴻⵏ, ⴰⵇⴰ ⵜⵓⵔⵓⵡ-ⴷⴷ.
ⵅⴻⵏⵏⵉ ⴰⴷ ⴷⴷ-ⵉⴷⵡⴻⵍ ⵍⴱⴰⵇⵉ ⵏ ⵢⴰⵢⵜⵎⴰⵙ,
ⵊⵎⵉⵄ ⴰⴽ-ⴷ ⴰⵢⵜ ⵏ ⵉⵙⵔⴰⵉⵍ.
3 ⵏⴻⵜⵜⴰ ⴰⴷ ⵉⴱⴻⴷⴷ ⴷⵉⵏⵏⵉ
ⵓⵛⴰ ⴰⴷ ⵢⴰⵔⵡⴻⵙ ⴷⵉ ⵊⵊⴻⵀⴷ ⵏ ⵙⵉⴷⵉ,
ⴷⵉ ⵍⵓⵄⵍⴰ ⵏ ⵢⵉⵙⴻⵎ ⵏ ⵙⵉⴷⵉ, ⴰⵔⴻⴱⴱⵉ ⵏⵏⴻⵙ.
ⵏⵉⵜⵏⵉ ⴰⴷ ⵣⴻⴷⵖⴻⵏ ⴷⵉⵏⵏⵉ,
ⵎⴰⵖⴰⵔ ⵏⴻⵜⵜⴰ ⴰⴷ ⵢⵉⵍⵉ ⴷ ⴰⵎⴻⵇⵇⵔⴰⵏ
ⴰⵍ ⵉⵏⴻⴳⴳⵓⵔⴰ ⵏ ⵜⴻⵎⵎⵓⵔⵜ. ◼5:3 ⴰⵍ ⵉⵏⴻⴳⴳⵓⵔⴰ ⵏ ⵜⴻⵎⵎⵓⵔⵜ-ⵉⵅⵙ ⴰⴷ ⵢⵉⵏⵉ ‘ⴰⵍ ⵉⵏⴻⴳⴳⵓⵔⴰ ⵏ ⴷⴷⵓⵏⴻⵛⵜ’.
4 ⵡⴰⵏⵉⵜⴰ ⴰⴷ ⵢⵉⵍⵉ ⴷ ⵍⴻⵀⵏⴰ.”
“ⵅⵎⵉ ⴷⴷ ⵖⴰ ⵢⴰⵙ ⴰⵛⵛⵓⵔ ⵖⴰⵔ ⵜⴻⵎⵎⵓⵔⵜ ⵏⵏⴻⵖ,
ⵓ ⵅⵎⵉ ⴷⴷ ⵖⴰ ⵢⴰⴷⴻⴼ ⵖⴰⵔ ⵍⴻⵇⵚⵓⵔ ⵏⵏⴻⵖ,
ⵅⴻⵏⵏⵉ ⴰⴷ ⴰⵙ ⵏⴻⵙⵙⴻⵍⵇⴰ
ⵙⴻⴱⵄⴰ ⵏ ⵉⵎⴻⴽⵙⴰⵡⴻⵏ
ⴷ ⵜⵎⴻⵏⵢⴰ ⵏ ⴰⵢⵜ ⵏ ⵊⵊⴻⵀⴷ ⵣⵉ ⵎⵉⴷⴷⴻⵏ. ◘5:4 ⵉⵛⴰ. 9:5
5 ⵏⵉⵜⵏⵉ ⴰⴷ ⵃⴹⴰⵏ
ⵅ ⵜⴻⵎⵎⵓⵔⵜ ⵏ ⴰⵛⵛⵓⵔ ⵙ ⵙⵙⵉⴼ
ⵓ ⵜⴰⵎⵎⵓⵔⵜ ⵏ ⵏⵉⵎⵔⵓⴷ ⴷⵉ ⵜⴻⵡⵡⵓⵔⴰ ⵏⵏⴻⵙ.
ⴰⵎⵎⵓ ⵏⴻⵜⵜⴰ ⴰⴷ ⴰⵏⴻⵖ ⵉⵙⵙⴻⵏⵊⴻⵎ
ⵣⴻⴳ ⵓⴼⵓⵙ ⵏ ⴰⵛⵛⵓⵔ,
ⵅⵎⵉ ⴷⴷ ⵖⴰ ⵢⴰⵙ ⵡⴰⵏⵉⵜⴰ
ⵖⴰⵔ ⵜⴻⵎⵎⵓⵔⵜ ⵏⵏⴻⵖ
ⵓ ⵅⵎⵉ ⴷⴷ ⵖⴰ ⵢⴰⴷⴻⴼ
ⵖⴰⵔ ⵡⵓⴷⴻⵎ ⵏ ⵜⴻⵎⵎⵓⵔⵜ ⵏⵏⴻⵖ.”
ⵍⴱⴰⵇⵉ ⵏ ⵢⴰⵄⵇⵓⴱ
6 “ⵍⴱⴰⵇⵉ ⵏ ⵢⴰⵄⵇⵓⴱ ⴰⴷ ⵢⵉⵍⵉ
ⴷⵉ ⵍⵡⴻⵙⵟ ⵏ ⵍⴻⴳⵏⵓⵙ
ⴰⵎⴻⵛⵏⴰⵡ ⵏⵏⴷⴰ ⵏ ⵙⵉⴷⵉ,
ⴰⵎⴻⵛⵏⴰⵡ ⵜⵉⴷⴷⵓⵎⵉⵏ ⵅ ⵡⴻⴼⵙⵓ ⴰⵣⵉⵣⴰ,
ⵡⴻⵏⵏⵉ ⵡⴰⵔ ⵉⵅⴻⵣⵣⴰⵔⴻⵏ
ⵖⴰⵔ ⵓⵍⴰ ⴷ ⵉⵊⵊ ⵏ ⵡⴻⵔⵢⴰⵣ
ⵓ ⵡⴰⵔ ⵉⵜⵜⵔⵉⵊⵉⵏ ⵜⴰⵔⵡⴰ ⵏ ⴱⵏⴰⴷⴻⵎ.
7 ⵍⴱⴰⵇⵉ ⵏ ⵢⴰⵄⵇⵓⴱ ⴰⴷ ⵢⵉⵍⵉ ⵊⴰⵔ ⵍⴻⴳⵏⵓⵙ,
ⴷⵉ ⵍⵡⴻⵙⵟ ⵏ ⵍⴻⴳⵏⵓⵙ,
ⴰⵎⴻⵛⵏⴰⵡ ⴰⵢⵔⴰⴷ ⵊⴰⵔ ⵍⵎⴰⵍ ⵏ ⵢⴻⵣⵖⴰⵔ,
ⴰⵎⴻⵛⵏⴰⵡ ⴰⵢⵔⴰⴷ ⴷ ⴰⵎⴻⵥⵢⴰⵏ
ⵊⴰⵔ ⵜⵃⵉⵎⵔⵉⵡⵉⵏ ⵏ ⵡⵓⴵⵉ,
ⵡⴻⵏⵏⵉ, ⵅⵎⵉ ⵖⴰ ⵉⵄⴷⵓ,
ⵉⵄⴻⴼⴼⴻⵙ ⵓ ⵉⵜⵜⵛⴰⵔⵔⴰⴳ
ⵓⵛⴰ ⵡⴰⵔ ⴷⵉⵏ ⵓⵍⴰ ⴷ ⵉⵊⵊ ⵉ ⵖⴰ ⵉⴼⴻⴽⴽⴻⵏ. ◼5:7 ⴰⵥⵖⴰⵔ-ⵏⵉⵖ ‘ⵍⵖⴰⴱⴻⵜ’ ⵏⵉⵖ ‘ⵜⴰⵥⴳⴰⵏⵜ’.
8 ⴰⴼⵓⵙ ⵏⵏⴻⵛ ⴰⴷ ⵢⵉⵍⵉ ⵉⵜⵜⵡⴰⵙⵙⴳⴻⵄⵄⴻⴷ
ⵙⴻⵏⵏⴻⵊ ⵉ ⵢⵉⵏⵏⵉ ⵉ ⵛⴻⴽ ⵉⵃⴻⵚⵚⴰⵔⴻⵏ,
ⵓⵛⴰ ⵎⴰⵔⵔⴰ ⵍⵄⴻⴷⵢⴰⵏ ⵏⵏⴻⵛ
ⴰⴷ ⵜⵜⵡⴰⵎⵃⴰⵏ.”
9 “ⴰⴷ ⵉⵎⵙⴰⵔ ⴷⴻⴳ ⵡⴰⵙⵙ ⵏⵏⵉ,
ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ,
ⴰⵇⴰ ⵏⴻⵛⵛ ⴰⴷ ⵜⴻⵃⵃⵉⵖ ⵉⵢⵙⴰⵏ ⵏⵏⴻⵛ
ⵣⵉ ⵍⵡⴻⵙⵟ ⵏⵏⴻⵛ
ⵓ ⴰⴷ ⵙⵙⵀⴻⵍⵍⴽⴻⵖ ⵉⴽⴰⵔⵔⵓⵜⴻⵏ ⵏⵏⴻⵛ. ◘5:9 ⵃⵓⵛ. 14:4
10 ⴰⴷ ⵎⵃⵉⵖ ⵜⵉⵏⴻⴷⴷⴰⵎ ⵣⵉ ⵜⴻⵎⵎⵓⵔⵜ ⵏⵏⴻⵛ,
ⴰⴷ ⵀⴻⴷⵎⴻⵖ ⵎⴰⵔⵔⴰ ⵍⵇⴻⵍⵄⴰⵜ ⵏⵏⴻⵛ.
11 ⵏⴻⵛⵛ ⴰⴷ ⵇⴻⴹⵄⴻⵖ ⵜⴰⵙⴻⵃⵃⴰⵔⵜ ⵏⵏⴻⵛ
ⵣⴻⴳ ⵓⴼⵓⵙ ⵏⵏⴻⵎ
ⵓ ⵡⴰⵔ ⵖⴰⵔⴻⴽ ⵜⵜⵉⵍⵉⵏ ⵄⴰⴷ ⵉⴱⴻⵣⴳⴰⵡⴻⵏ.
12 ⵍⴻⵅⵢⴰⵍⴰⵜ ⵏⵏⴻⵎ ⵉⵏⴻⵇⵛⴻⵏ
ⴷ ⵉⵎⴰⵢⴹⵓⵜⴻⵏ ⵏⵏⴻⵛ ⵉⵇⴻⴷⴷⵙⴻⵏ
ⴰⴷ ⵜⴻⵏ ⵎⵃⵉⵖ ⵣⵉ ⵍⵡⴻⵙⵜ ⵏⵏⴻⵛ,
ⵃⵉⵎⴰ ⵡⴰⵔ ⵜᵉⵜⵜⴱⴻⵏⴷⴰⵇⴻⴷ ⵄⴰⴷ
ⵉ ⵍⵅⴻⴷⵎⴻⵜ ⵏ ⵉⴼⴰⵙⵙⴻⵏ ⵏⵏⴻⵛ.
13 ⵓ ⵜⵉⵔⴻⴱⴱⵉⵏ ⵏⵏⴻⵛ ⵏ ⵛⵡⴰⵔⵜⵉ
ⴰⴷ ⵜⴻⵏⵜ ⵜⴻⵃⵃⵉⵖ ⵣⵉ ⵍⵡⴻⵙⵟ ⵏⵏⴻⵛ.
ⵎⴰⵛⴰ ⴰⴷ ⵀⴻⴷⵎⴻⵖ ⵍⵄⴻⴷⵢⴰⵏ ⵏⵏⴻⵛ
14 ⵓⵛⴰ ⴰⴷ ⵏⵜⴰⵇⵎⴻⵖ ⵙ ⵡⴻⵖⴹⴰⴱ ⵓ ⵙ ⵡⴻⵙⵄⴰⵔ
ⵅ ⵍⴻⴳⵏⵓⵙ ⵏⵏⵉ ⵡⴰⵔ ⵉⵜⵜⴻⵅⵙⴻⵏ ⴰⴷ ⵙⵍⴻⵏ.”

- ⵎⵉⵅⴰ
- <
- 5
- >

◘5:1 5:1 ⵎⵜ. 2:6; ⵢⵃ. 7:42

◼5:3 5:3 ⴰⵍ ⵉⵏⴻⴳⴳⵓⵔⴰ ⵏ ⵜⴻⵎⵎⵓⵔⵜ-ⵉⵅⵙ ⴰⴷ ⵢⵉⵏⵉ ‘ⴰⵍ ⵉⵏⴻⴳⴳⵓⵔⴰ ⵏ ⴷⴷⵓⵏⴻⵛⵜ’.

◘5:4 5:4 ⵉⵛⴰ. 9:5

◼5:7 5:7 ⴰⵥⵖⴰⵔ-ⵏⵉⵖ ‘ⵍⵖⴰⴱⴻⵜ’ ⵏⵉⵖ ‘ⵜⴰⵥⴳⴰⵏⵜ’.

◘5:9 5:9 ⵃⵓⵛ. 14:4

© 2020 www.tarifit.info