- ⴰⵎⴱⴰⵔⵔⴻⵃ
- <
- 1
- >

ⴰⵎⴱⴰⵔⵔⴻⵃ
1
ⴰⵇⴰ ⴽⵓⵍⵛⵉ ⴷⵉ ⵍⴱⴰⵟⴻⵍ
1 ⴰⵡⴰⵍⴻⵏ ⵏ ⵓⵎⴱⴰⵔⵔⴻⵃ, ⵎⵎⵉⵙ ⵏ ⴷⴰⵡⵓⴷ, ⴰⵊⴻⴵⵉⴷ ⴷⵉ ⵓⵔⵛⴰⵍⵉⵎ.
2 ⴷ ⵉⴱⴻⵟⵟⴰⵍⴻⵏ ⵇⴰⵄ, ⵉⵇⵇⴰⵔ ⵓⵎⴱⴰⵔⵔⴻⵃ, ⴷ ⵉⴱⴻⵟⵟⴰⵍⴻⵏ ⵇⴰⵄ, ⴰⵇⴰ ⴽⵓⵍⵛⵉ ⴷⵉ ⵍⴱⴰⵟⴻⵍ. ◘1:2 ⵉⵥⵀⴷ. 62:10; 144:4 3 ⵎⴰⵏ ⵍⴻⴼⴹⴻⵍ ⵉ ⵉⴵⴰⵏ ⵖⴰⵔ ⴱⵏⴰⴷⴻⵎ ⴷⵉ ⵎⴰⵔⵔⴰ ⴰⵔⴱⴻⵔ ⵉ ⵣⵉ ⵉⵜⵜⵎⴰⵔⵔⴻⵜ ⵙⴰⴷⵓ ⵜⴼⵓⵛⵜ? ◘1:3 ⴰⵎⴱ. 2:22; 3:9 4 ⵊⵊⵉⵍ ⵉⴳⴳⵓⵔ, ⵉⵊⵊ ⵏ ⵊⵊⵉⵍ ⵏⵏⴻⵖⵏⵉ ⵉⵜⵜⴰⵙ-ⴷⴷ, ⵎⴰⵛⴰ ⵜⴰⵎⵎⵓⵔⵜ ⴰⴷ ⵜⴻⵇⵇⵉⵎ ⵜⴱⴻⴷⴷ ⵉ ⵍⴻⴱⴷⴰ. ◘1:4 ⵉⵥⵀⴷ. 104:5 5 ⵜⵏⴻⵇⵇⴰⵔ-ⴷⴷ ⵜⴼⵓⵛⵜ ⵓ ⵜⵖⴻⴵⵉ ⵜⴼⵓⵛⵜ ⵄⴰⵡⴻⴷ, ⵅⴻⵏⵏⵉ ⴰⴷ ⴷⴷ-ⵜⴻⴷⵡⴻⵍ ⴷⴻⵖⵢⴰ ⵖⴰⵔ ⵎⴰⵏⵉⵙ ⵉ ⴷⴷ-ⵜⵏⴻⵇⵇⴰⵔ. 6 ⵉⴳⴳⵓⵔ ⵓⵙⴻⵎⵎⵉⴹ ⵖⴰⵔ ⵍⵊⴰⵏⵓⴱ ⵓ ⵉⵜⵜⴻⵏⵏⴻⴹ ⵄⴰⵡⴻⴷ ⵖⴰⵔ ⵛⵛⴰⵎⴰⵍ. ⴰⵎ ⵉⴳⴳⵓⵔ ⵉⵜⵜⴻⵏⵏⴻⴹ, ⵉⵜⵜⴻⵏⵏⴻⴹ ⵓⵙⴻⵎⵎⵉⴹ, ⵓⵛⴰ ⵉⵜⵜⵖⵉⵎⴰ ⵓⵙⴻⵎⵎⵉⴹ ⵉⴷⴷⴰⴽⴽⵡⴰⵍ-ⴷⴷ ⵖⴰⵔ ⵓⴷⵓⵡⵡⴰⵔ ⵏⵏⴻⵙ. 7 ⵎⴰⵔⵔⴰ ⵉⵖⴻⵣⵔⴰⵏ ⵜⵜⴽⴻⴱⴱⴰⵏ ⴷⵉ ⵍⴻⴱⵃⴰⵔ, ⵎⴰⵛⴰ ⵡⴰⵔ ⵉⵜⵜⵛⵛⵓⵔⵉ ⵍⴻⴱⵃⴰⵔ. ⵖⴰⵔ ⵎⴰⵏⵉⵙ ⴷⴷ-ⵜⵜⴰⵣⵣⵍⴻⵏ ⵉⵖⴻⵣⵔⴰⵏ, ⴷⵉⵏⵏⵉ ⵜⵜⵖⵉⵎⴻⵏ ⵜⵜⴰⵣⵣⵍⴻⵏ ⵄⴰⵡⴻⴷ. ◘1:7 ⴰⵢⵓⴱ 38:8, 9, 10; ⵉⵥⵀⴷ. 104:9, 10 8 ⵎⴰⵔⵔⴰ ⵜⵉⵎⴻⵙⵍⴰⵢⵉⵏ ⵙⵙⴰⵃⴰⵍⴻⵏⵜ ⴱⵍⴰ ⵇⴻⵟⵟⵓ, ⵓⵍⴰ ⴷ ⵉⵊⵊⴻⵏ ⵡⴰⵔ ⵉⵣⴻⵎⵎⴰⵔ ⴰⴷ ⵅⴰⵙ ⵢⵉⵏⵉ ⵛⴰ. ⵄⴻⵎⵎⴰⵔⵚ ⵜⵉⵟⵟ ⴰⴷ ⵜⴻⵊⵊⴰⵡⴻⵏ ⵣⴻⴳ ⵡⴻⵥⵔⵉ ⵓⵛⴰ ⴰⵎⴻⵣⵣⵓⵖ ⵄⴻⵎⵎⴰⵔⵚ ⴰⴷ ⵉⵊⵊⴰⵡⴻⵏ ⵣⴻⴳ ⵓⵜⴻⵙⵍⵉ. 9 ⵎⵉⵏ ⵜⵓⵖⴰ ⵉⴵⴰⵏ ⴰⴷ ⵢⵉⵍⵉ, ⵎⵉⵏ ⵉⵜⵜⵡⴰⴳⴳⴻⵏ ⴰⴷ ⵉⵜⵜⵡⴰⴳⴳ ⵄⴰⵡⴻⴷ. ⵡⴰⵔ ⴷⵉⵏ ⵉⴵⵉ ⵊⴷⵉⴷ ⵙⴰⴷⵓ ⵜⴼⵓⵛⵜ. ◘1:9 ⴰⵎⴱ. 3:15 10 ⵎⴰ ⴰⵇⴰ ⴷⵉⵏ ⵛⴰ ⵏ ⵍⵃⴰⵊⵊⴻⵜ ⵇⵇⴰⵔⴻⵏ ⵅⴰⵙ: “ⵅⵣⴰⵔ, ⵎⴰⵏ ⴰⵢⴰ ⴷ ⵊⴷⵉⴷ!”?, ⴰⵇⴰ-ⵜⵜ ⴷⵉⵏ ⴷⵉ ⵣⵣⵎⴰⵏⴰⵜ ⵏⵏⵉ ⵜⵓⵖⴰ ⵉⴵⴰⵏ ⵇⴱⴻⵍ ⵉ ⵏⴻⵛⵛⵉⵏ. 11 ⵡⴰⵔ ⴷⵉⵏ ⴵⵉⵏ ⴷ ⵉⵅⴰⵔⵔⵉⵚⴻⵏ ⵅ ⵢⵉⵏⵏⵉ ⵜⵓⵖⴰ ⴷ ⵉⵎⴻⵣⵡⵓⵔⴰ, ⵓⵛⴰ ⵓⵍⴰ ⵅ ⵢⵉⵏⵏⵉ ⵉ ⵖⴰ ⵢⵉⵍⵉⵏ ⴷ ⵉⵏⴻⴳⴳⵓⵔⴰ, ⵡⴰⵔ ⵅⴰⵙⴻⵏ ⵜⵜⵉⵍⵉⵏ ⵉⵅⴰⵔⵔⵉⵚⴻⵏ ⵖⴰⵔ ⵢⵉⵏⵏⵉ ⴷⴷ ⵖⴰ ⵢⴰⵙⴻⵏ ⴰⵡⴰⵔⵏⵉ ⴰⵙⴻⵏ ⵄⴰⴷ.
ⵜⴰⵔⴻⵣⵣⵓⵜ ⵏ ⵓⵎⴱⴰⵔⵔⴻⵃ
12 ⵏⴻⵛⵛ, ⴰⵎⴱⴰⵔⵔⴻⵃ, ⵜⵓⵖⴰ ⴰⵢⵉ ⴷ ⴰⵊⴻⴵⵉⴷ ⵅ ⵉⵙⵔⴰⵉⵍ, ⴷⵉ ⵓⵔⵛⴰⵍⵉⵎ. 13 ⵏⴻⵛⵛ ⵜⵓⵖⴰ ⴽⴽⵙⴻⵖ ⴷⴻⴳ ⵡⵓⵍ ⵉⵏⵓ ⴰⴷ ⴰⵔⵣⵓⵖ ⵓ ⴰⴷ ⴱⴻⵇⵇⵛⴻⵖ ⵙ ⵜⵉⵖⵉⵜ ⴷⵉ ⵎⴰⵔⵔⴰ ⵎⵉⵏ ⵉⵎⵙⴰⵔⴻⵏ ⵙⴰⴷⵓ ⵓⵊⴻⵏⵏⴰ. ⵎⴰⵏ ⴰⵢⴰ ⴷ ⵉⵊⵊ ⵏ ⵛⵛⵖⴻⵍ ⵉⵡⵄⴰⵔ, ⵉⵡⵛⴰ ⵉ-ⵜ ⴰⵔⴻⴱⴱⵉ ⵉ ⵜⴰⵔⵡⴰ ⵏ ⴱⵏⴰⴷⴻⵎ ⵃⵉⵎⴰ ⴰⴷ ⴷⴰⵢⴻⵙ ⵍⵀⴰⵏ. 14 ⵏⴻⵛⵛ ⵥⵔⵉⵖ ⵎⴰⵔⵔⴰ ⵜⵉⵎⴻⴳⴳⴰ ⵉ ⵉⵜⵜⵡⴰⴳⴳⴻⵏ ⵙⴰⴷⵓ ⵜⴼⵓⵛⵜ, ⵓ ⵅⵣⴰⵔ, ⵎⴰⵔⵔⴰ ⴰⵢⴰ ⵜⵓⵖⴰ-ⵜ ⴷⵉ ⵍⴱⴰⵟⴻⵍ ⴷ ⵡⴻⴹⴼⴰⵔ ⵏ ⵓⵙⴻⵎⵎⵉⴹ. 15 ⵎⵉⵏ ⵉⴼⴰⵔⵖⴻⵏ ⵡⴰⵔ ⵉⵣⴻⵎⵎⴰⵔ ⴰⴷ ⵉⵜⵜⵡⴰⵙⴻⴳⴳⴻⵎ, ⵓ ⵎⵉⵏ ⵉⵜⵜⵅⴻⵚⵚⴰⵏ ⵡⴰⵔ ⵉⵣⴻⵎⵎⴰⵔ ⴰⴷ ⵉⵜⵜⵡⴰⵃⵙⴻⴱ. 16 ⵏⴻⵛⵛ ⵏⵏⵉⵖ ⴷⴻⴳ ⵡⵓⵍ ⵉⵏⵓ: “ⵅⵣⴰⵔ, ⵏⴻⵛⵛ ⵙⵙⴻⵎⵖⴰⵔⴻⵖ ⵜⵉⵖⵉⵜ ⵉⵏⵓ ⵓⵛⴰ ⴰⵔⵏⵉⵖ ⴷⴰⵢⴻⵙ, ⵎⴰⵀⵓ ⵎⴰⵔⵔⴰ ⵉⵏⵏⵉ ⵜⵓⵖⴰ ⵉⵣⴻⴷⴷⵖⴻⵏ ⴷⵉ ⵓⵔⵛⴰⵍⵉⵎ ⵇⴱⴻⵍ ⵉⵏⵓ. ⵓⵍ ⵉⵏⵓ ⵉⵥⵔⴰ ⴰⵟⵟⴰⵙ ⵏ ⵜⵉⵖⵉⵜ ⴷ ⵜⵓⵙⵙⵏⴰ. 17 ⵏⴻⵛⵛ ⴳⴳⵉⵖ ⵓⵍ ⵉⵏⵓ, ⵎⴰⵃⴻⵏⴷ ⴰⴷ ⴷⴷ-ⴰⵡⵢⴻⵖ ⵜⵉⵖⵉⵜ, ⵎⴰⵃⴻⵏⴷ ⴰⴷ ⵙⵙⵏⴻⵖ ⵜⵓⴱⴱⵓⵀⴻⵍⵢⴰ ⴷ ⵊⵊⵀⴻⵍ. ⵏⴻⵛⵛ ⵓⴼⵉⵖ ⵓⵍⴰ ⴷ ⵎⴰⵏ ⴰⵢⴰ ⴰⵇⴰ ⴷ ⴰⴹⴼⴰⵔ ⵏ ⵓⵙⴻⵎⵎⵉⴹ. 18 ⵎⴰⵖⴰⵔ ⴷⴻⴳ ⵡⴰⵟⵟⴰⵙ ⵏ ⵜⵉⵖⵉⵜ, ⴷⴰⵢⴻⵙ ⴰⵟⵟⴰⵙ ⵏ ⵍⵀⴻⵎⵎ, ⵓ ⵡⴻⵏⵏⵉ ⵢⴰⵔⴻⵏⵏⵉⵏ ⴷⵉ ⵜⵓⵙⵙⵏⴰ, ⵢⴰⵔⴻⵏⵏⵉ ⴷⴻⴳ ⵡⴻⵎⵏⵓⵙ.

- ⴰⵎⴱⴰⵔⵔⴻⵃ
- <
- 1
- >

◘1:2 1:2 ⵉⵥⵀⴷ. 62:10; 144:4

◘1:3 1:3 ⴰⵎⴱ. 2:22; 3:9

◘1:4 1:4 ⵉⵥⵀⴷ. 104:5

◘1:7 1:7 ⴰⵢⵓⴱ 38:8, 9, 10; ⵉⵥⵀⴷ. 104:9, 10

◘1:9 1:9 ⴰⵎⴱ. 3:15

© 2020 www.tarifit.info