- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 24
- >

24
1 ⵡⴰⵔ ⵜⵜⴰⵙⴻⵎ.
ⵣⴻⴳ ⵉⵔⵢⴰⵣⴻⵏ ⵉⵄⴻⴼⴼⴰⵏⴻⵏ,
ⵡⴰⵔ ⴰⵔⴻⵣⵣⵓ ⵛⴰ ⵜⵎⵓⵏⴻⵜ ⴰⴽⵉⴷⵙⴻⵏ. ◘24:1 ⵉⵥⵀⴷ. 37:1; ⴰⵡⵍⵏ. 3:31; 23:17
2 ⵎⴰⵖⴰⵔ ⵓⵍ ⵏⵙⴻⵏ ⵉⵜⵜⴻⵇⵇⴻⵔ ⵖⴰⵔ ⵓⵔⴻⴷⴷⴻⴵ,
ⴰⵡⴰⵍⴻⵏ ⵏ ⵉⵢⴻⵏⵛⵉⵛⴻⵏ ⵏⵙⴻⵏ
ⵉ ⴷⴷ-ⵉⵜⵜⵡⴰⵢⴻⵏ ⵖⴰⵔ ⴰⵔⵥⵉⵢⵢⴻⵜ. ◘24:2 ⵉⵥⵀⴷ. 10:7
3 ⵜⴰⴷⴷⴰⵔⵜ ⵜᵉⵜⵜⵡⴰⴱⵏⴰ ⵙ ⵜⵉⵖⵉⵜ,
ⵜᵉⵜⵜⵡⴰⵙⵙⴻⵎⵜⴻⵏ ⵙ ⵍⴻⴼⵀⴰⵎⴻⵜ,
4 ⵙ ⵜⵓⵙⵙⵏⴰ ⵜⵜⵡⴰⵄⴻⵎⵎⴰⵔⴻⵏ
ⵉⵅⵅⴰⵎⴻⵏ ⵏ ⴷⴰⵅⴻⵍ,
ⵙ ⵎⴰⵔⵔⴰ ⴰⴳⵍⴰ ⵉⵖⵍⴰⵏ ⴷ ⵡⴰⴳⵍⴰ ⵉⵍⵉⵇⵇⴻⵏ.
5 ⴰⵔⵢⴰⵣ ⴰⵎⵉⵖⵉⵙ ⵉⵊⵀⴻⴷ,
ⴰⵔⵢⴰⵣ ⵏ ⵜⵓⵙⵙⵏⴰ ⵢⴰⵔⴻⵏⵏⵉ ⴷⵉ ⵊⵊⴻⵀⴷ ⵏⵏⴻⵙ, ◘24:5 ⴰⵡⵍⵏ. 21:22
6 ⵎⴰⵖⴰⵔ ⵉⵜⵜⵅⴻⵚⵚⴰ
ⴰⴷ ⵉⵜⵜⵡⴰⵏⴷⴻⵀ ⵓⵎⴻⵏⵖⵉ ⵙ ⵓⴷⴻⴱⴱⴰⵔ,
ⵓ ⵙ ⵍⴻⵎⵖⴰⵔⴻⵜ ⵏ ⵓⵎⵛⴰⵡⴰⵔ ⴰⴷ ⵢⵉⵍⵉ ⵓⵙⴻⵏⵊⴻⵎ. ◘24:6 ⴰⵡⵍⵏ. 11:14; 15:22; 20:18
7 ⵜⵉⵖⵉⵜ ⵜⵓⵄⵍⴰ ⵅ ⵓⴱⵓⵀⴰⵍⵉ,
ⵏⴻⵜⵜⴰ ⵡⴰⵔ ⵢⴰⵔⴻⵣⵣⴻⵎ ⴰⵇⴻⵎⵎⵓⵏ ⵏⵏⴻⵙ
ⴷⵉ ⵜⴻⵡⵡⴰⵔⵜ ⵏ ⵜⴻⵏⴷⵉⵏⵜ. ◘24:7 ⴰⵡⵍⵏ. 14:6
8 ⵡⴻⵏⵏⵉ ⵉⵜⵜⵅⴰⵔⵔⵉⵚⴻⵏ ⴷⵉ ⵍⵖⴰⵔ,
ⴰⴷ ⴰⵙ ⵍⴰⵖⴰⵏ ⴰⵔⵔⴰⵢⵙ ⵏ ⴱⵓ-ⵜⴻⵃⵍⴰⵢⵎⴻⵛⵜ.
9 ⵍⴻⵎⵡⴰⵢⴰⵍ ⵏ ⵓⵅⴰⵔⵔⴻⵚ ⵏ ⵓⴱⵓⵀⴰⵍⵉ ⴷ ⴷⴷⴻⵏⴱ,
ⵓ ⴰⵎⴻⵙⵜⴻⵀⵣⵉⵢ ⴷ ⵏⵏⵄⵉ ⵉ ⴱⵏⴰⴷⴻⵎ.
10 ⵎⴰⵍⴰ ⵜⴰⵔⵅⵓⴷ ⵣⴻⴳ ⵉⵅⴻⴼ ⵏⵏⴻⵛ
ⴷⴻⴳ ⵡⴰⵙⵙ ⵏ ⵍⴻⵃⵚⴰⵔⴻⵜ,
ⴰⵎⵎⵓ ⵓⵍⴰ ⴷ ⵊⵊⵀⴻⴷ ⵏⵏⴻⵛ ⴰⴷ ⵜᵉⵜⵜⵡⴰⵃⵚⴰⵔ.
11 ⵙⴻⵏⵊⴻⵎ ⵉⵏⵏⵉ ⵉⵜⵜⵡⴰⵟⵟⴼⴻⵏ
ⵎⴰⵃⴻⵏⴷ ⴰⴷ ⵜⵜⵡⴰⵏⵖⴻⵏ,
ⵉⵏⵏⵉ ⵜⴻⵏ ⵉⵜⵜⴰⵡⵢⴻⵏ
ⵖⴰⵔ ⵎⴰⵏⵉ ⵜⴻⵏ ⵉ ⵖⴰ ⵏⵖⴻⵏ,
ⵙⴱⴻⴷⴷ ⵉ-ⵜⴻⵏ! ◘24:11 ⵉⵥⵀⴷ. 82:4
12 ⵎⴰⵍⴰ ⵛⴻⴽ ⴰⴷ ⵜⵉⵏⵉⴷ:
“ⵅⵣⴰⵔ, ⴰⵇⴰ ⵡⴰⵔ ⵏⴻⵙⵙⵉⵏ ⵡⴰⵍⵓ ⵅ ⵎⴰⵏ ⴰⵢⴰ!”,
ⵎⴰ ⵡⴻⵏⵏⵉ ⵉⵡⴻⵣⵣⵏⴻⵏ ⵓⵍⴰⵡⴻⵏ,
ⵡⴰⵔ ⵜ ⵉⵙⵙⴰⵔⴳⵉⴱ?
ⵡⴻⵏⵏⵉ ⵉⵃⴻⵟⵟⴰⵏ ⵍⴻⵄⵎⴰⵔ ⵏⵏⴻⵛ, ⵉⵙⵙⴻⵏ ⵉ-ⵜ!
ⵏⴻⵜⵜⴰ ⴰⴷ ⵉⵅⴻⴵⴻⵚ ⴱⵏⴰⴷⴻⵎ
ⵄⵍⴰⵃⵙⴰⴱ ⵍⵅⴻⴷⵎⴻⵜ ⵏⵏⴻⵙ. ◘24:12 ⴰⵢⵓⴱ 34:11; ⵉⵥⵀⴷ. 62:13; ⵉⵔⵎ. 32:19; ⵔⵓⵎ. 2:6; ⴰⵙⴰ. 22:12
13 ⴻⵛⵛ ⵜⴰⵎⵎⴻⵏⵜ, ⴰ ⵎⵎⵉ,
ⵎⴰⵖⴰⵔ ⵏⴻⵜⵜⴰⵜ ⵜⴻⵚⴱⴻⵃ,
ⵜⴰⵎⵎⴻⵏⵜ ⵏ ⵜⴻⵖⵔⴰⵙⵜ
ⴰⵇⴰ ⴷ ⵜⵎⵉⵥⵉⴷⵜ ⵉ ⵡⴰⵏⴻⵖ ⵏⵏⴻⵛ.
14 ⴰⵎⵎⵓ ⵉ ⵜⴻⴵⴰ ⵜⵓⵙⵙⵏⴰ ⵏ ⵜⵉⵖⵉⵜ
ⵉ ⵍⴻⵄⵎⴰⵔ ⵏⵏⴻⵛ.
ⵎⴰⵍⴰ ⵜⵓⴼⵉⴷ ⵜⵜ, ⵅⴻⵏⵏⵉ ⵜⴻⴵⴰ ⵜⵉⵡⴻⵛⵛⴰ,
ⵍⴰⵢⴰⵙ ⵏⵏⴻⵛ ⵡⴰⵔ ⵉⵜⵜⵡⴰⵇⴻⵟⵟⴻⵄ ⵛⴰ. ◘24:14 ⵉⵥⵀⴷ. 19:11; 119:103; ⴰⵡⵍⵏ. 23:18
15 ⴰ ⴰⵄⴻⴼⴼⴰⵏ, ⵡⴰⵔ ⵜᵉⵜⵜⵃⴰⵎⴰ
ⵅ ⵜⵣⴻⴷⴷⵉⵖⵜ ⵏ ⵓⵎⵙⴻⴳⴳⴻⴷ,
ⵡⴰⵔ ⵀⴻⴷⴷⴻⵎ ⴰⵎⵛⴰⵏ ⵏ ⵡⴰⵔⴻⵢⵢⴻⵃ ⵏⵏⴻⵙ!
16 ⵎⴰⵖⴰⵔ ⴰⵎⵙⴻⴳⴳⴻⴷ
ⴰⴷ ⵉⵡⴹⴰ ⵙⴻⴱⵄⴰ ⵏ ⵜⵡⴰⵍⴰⵡⵉⵏ,
ⴰⴷ ⴷⴷ-ⵉⴽⴽⴰⵔ ⵄⴰⵡⴻⴷ,
ⵎⴰⵛⴰ ⵉⵄⴻⴼⴼⴰⵏⴻⵏ ⴰⴷ ⵏⵏⵇⴰⵔⴹⴻⵏ ⵙ ⵍⵖⴰⵔ. ◘24:16 ⴰⵢⵓⴱ 5:19; ⵉⵥⵀⴷ. 34:20; ⵄⴰⵎ. 5:2; 8:14
17 ⵡⴰⵔ ⴼⴰⵔⵔⴻⵃ ⵉ ⵓⵡⴻⵟⵟⵓ ⵏ ⵍⴻⵄⴷⵓ ⵏⵏⴻⵛ,
ⵎⴰⵍⴰ ⵏⴻⵜⵜⴰ ⵉⵏⵇⴰⵔⴹ,
ⴻⵊⵊ ⵓⵍ ⵏⵏⴻⵛ ⵡⴰⵔ ⵉⴼⴰⵔⵔⴻⵃ, ◘24:17 ⴰⵢⵓⴱ 31:29; ⴰⵡⵍⵏ. 17:5
18 ⵎⴰⵃⴻⵏⴷ ⵙⵉⴷⵉ ⵡⴰⵔ ⵜ ⵉⵥⴰⵔⵔ
ⵓ ⵎⴰⵏ ⴰⵢⴰ ⴰⴷ ⵢⵉⵍⵉ ⴷ ⵍⵄⵉⴱ ⴷⵉ ⵜⵉⵟⵟⴰⵡⵉⵏ ⵏⵏⴻⵙ,
ⴰⵍⴰⵎⵉ ⵏⴻⵜⵜⴰ ⴰⴷ ⵅⴰⵙ ⵉⵙⵙⵃⴻⵢⵢⴻⴷ ⴰⵖⴹⴰⴱ ⵏⵏⴻⵙ.
19 ⵡⴰⵔ ⵜⵜⵅⴻⵢⵢⵉⵇ ⴰⵟⵟⴰⵙ
ⵅ ⵡⴻⵏⵏⵉ ⵉⵜⵜⴻⴳⴳⴻⵏ ⵍⵖⴰⵔ,
ⵡⴰⵔ ⵜⵜⴰⵙⴻⵎ ⵣⴻⴳ ⵉⵄⴻⴼⴼⴰⵏⴻⵏ, ◘24:19 ⵉⵥⵀⴷ. 37:1; 73:3; ⴰⵡⵍⵏ. 3:31; 23:17; 24:1
20 ⵎⴰⵖⴰⵔ ⴰⵇⴰ ⵡⴻⵏⵏⵉ ⵉⵜⵜⴻⴳⴳⴻⵏ ⵍⵖⴰⵔ
ⵡⴰⵔ ⵖⴰⵔⴻⵙ ⵜⵉⵡⴻⵛⵛⴰ,
ⵍⴻⴼⵏⴰⵔ ⵏ ⵉⵄⴻⴼⴼⴰⵏⴻⵏ ⴰⴷ ⵉⵜⵜⵡⴰⵙⵙⴻⵅⵙⵉ. ◘24:20 ⴰⵢⵓⴱ 18:5, 6; ⴰⵡⵍⵏ. 13:9; 20:20
21 ⴰ ⵎⵎⵉ, ⴳⴳⵯⴻⴷ ⵙⵉⴷⵉ ⴷ ⵓⵊⴻⴵⵉⴷ,
ⵡⴰⵔ ⵜⵜⵅⴻⴵⴻⴹ ⵛⴰ ⵉⵅⴻⴼ ⵏⵏⴻⵛ
ⴰⴽ-ⴷ ⵢⵉⵏⵏⵉ ⵉⵅⵙⴻⵏ ⴰⴷ ⵏⵇⴻⵍⴱⴻⵏ ⴽⵓⵍⵛⵉ,
22 ⵎⴰⵖⴰⵔ ⴰⴷ ⴷⴷ-ⵢⴰⵙ ⵓⴹⴻⵢⵢⴻⵄ ⵏⵙⴻⵏ
ⴷⴻⴳ ⵉⵊⵊ ⵏ ⵓⵎⵓⵔ,
ⵡⵉ ⵉⵙⵙⵏⴻⵏ ⴰⵏⴻⴳⴳⴰⵔⵓ ⴰⵄⴻⴼⴼⴰⵏ
ⵏ ⵉⵙⴻⴳⴳⵯⵓⵙⴰ ⵏⵙⴻⵏ?
ⴰⵡⴰⵍⴻⵏ ⵉⵡⴻⵣⵏⴻⵏ ⵏ ⴰⵢⵜ ⵏ ⵜⵉⵖⵉⵜ -ⵜⴰⵙⵖⴰⵔⵜ 2
23 ⵓⵍⴰ ⴷ ⵢⵉⵏⴰ ⴷ ⴰⵡⴰⵍⴻⵏ ⵉⵡⴻⵣⵏⴻⵏ ⵏ ⵉⵎⵉⵖⵉⵙⴻⵏ.
ⴰⵙⴼⴰⵔⵣ ⵏ ⵡⵓⴷⵎⴰⵡⴻⵏ ⴷⵉ ⴷⴷⴻⵄⵡⴻⵜ
ⵡⴰⵔ ⵉⴵⵉ ⵛⴰ ⵎⵍⵉⵃ. ◘24:23 ⵓⴼ. 23:3, 6; ⵍⴰⵡⵉ 19:15; ⴰⵄⵡⴷ. 1:17; 16:19; ⴰⵡⵍⵏ. 18:5; 28:21; ⵢⵃ. 7:24; ⵢⴰⵄ. 2:1
24 ⵡⴻⵏⵏⵉ ⵉⵇⵇⴰⵔⴻⵏ ⵉ ⵓⵄⴻⴼⴼⴰⵏ: “ⵛⴻⴽ ⴷ ⴰⵎⵙⴻⴳⴳⴻⴷ!”,
ⵡⴰⵏⵉⵜⴰ ⴰⴷ ⵜ ⵏⴻⵄⵍⴻⵏ ⵍⴻⴳⵏⵓⵙ,
ⴰⴷ ⵜ ⵛⴰⵔⵀⴻⵏ ⵛⵛⵓⵄⵓⴱ. ◘24:24 ⴰⵡⵍⵏ. 17:15; ⵉⵛⴰ. 5:23
25 ⵎⴰⵛⴰ ⵉⵏⵏⵉ ⵜⴻⵏ ⵉ ⵖⴰ ⵉⵃⴰⴽⵎⴻⵏ,
ⴰⴷ ⵉⵍⵉⵏ ⵎⵍⵉⵃ,
ⵍⴱⴰⵔⴰⴽⴰ ⵙ ⵎⴰⵔⵔⴰ ⵍⵅⴰⵔ ⴰⴷ ⵖⴰⵔⵙⴻⵏ ⴷⴷ-ⵜⴰⵙ.
26 ⴰⵎ ⵉⵊⵊⴻⵏ ⵡⴻⵏⵏⵉ ⵉⵙⵙⵓⴷⵓⵎⴻⵏ ⵉⵢⴻⵏⵛⵉⵛⴻⵏ,
ⴰⵎⵎⵓ ⵉ ⵢⴻⴵⴰ ⵡⴻⵏⵏⵉ ⴷⴷ-ⵉⵜⵜⴰⵔⵔⴰⵏ
ⵙ ⵡⴰⵡⴰⵍⴻⵏ ⵉⵙⴻⴳⴳⵎⴻⵏ.
27 ⵙⴻⵡⵊⴻⴷ ⵍⵅⴻⴷⵎⴻⵜ ⵏⵏⴻⵛ ⴱⴰⵔⵔⴰ,
ⴽⴻⵎⵎⴻⵍ ⵉ-ⵜⵜ ⵉ ⵢⵉⵅⴻⴼ ⵏⵏⴻⵛ ⴷⴻⴳ ⵉⵢⵢⴰⵔ,
ⵓⵛⴰ ⴱⵏⴰ ⵜⴰⴷⴷⴰⵔⵜ ⵏⵏⴻⵛ ⴰⵡⴰⵔⵏⵉ ⵎⴰⵏ ⴰⵢⴰ!
28 ⵡⴰⵔ ⵜⵜⵉⵍⵉ ⴷ ⴰⵛⴻⵀⵀⴰⴷ ⴱⵍⴰ ⵙⵙⵉⴱⴱⴻⵜ
ⵅ ⵊⵊⴰⵔ ⵏⵏⴻⵛ.
ⵎⴰ ⵉⵄⴻⴷⴷⴻⵍ ⴰⴷ ⵜⵖⴰⵔⵔⴻⴷ ⵙ ⵉⵢⴻⵏⵛⵉⵛⴻⵏ ⵏⵏⴻⵛ?
29 ⵡⴰⵔ ⵇⵇⴰⵔ: “ⴰⵎ ⵎⴰⵎⵎⴻⵛ ⵉ ⴷ ⴰⵢⵉ ⵉⴳⴳⴰ,
ⴰⵎⵎⵓ ⵉ ⴷⴷ-ⴰⵙ ⵖⴰ ⴳⴳⴻⵖ ⵓⵍⴰ ⴷ ⵏⴻⵛⵛ!”,
ⵎⴰⵖⴰⵔ ⵏⴻⵛⵛ ⴰⴷ ⴷⴷ-ⵅⴻⵍⴼⴻⵖ ⵣⵉ ⴽⵓⵍ ⵉⵊⵊⴻⵏ
ⵄⵍⴰⵃⵙⴰⴱ ⵍⵅⴻⴷⵎⴻⵜ ⵏⵏⴻⵙ. ◘24:29 ⵔⵓⵎ. 12:17, 19
30 ⵏⴻⵛⵛ ⴽⴽⴻⵖ ⵅ ⵢⴻⵢⵢⴰⵔ ⵏ ⵉⵊⵊ ⵏ ⵓⵎⴻⵄⴳⵓⵣ,
ⵅ ⵓⵎⴰⵔⵊⴻⵄ ⵏ ⵓⴹⵉⵍ ⵏ ⵉⵊⵊ ⵏ ⴱⵏⴰⴷⴻⵎ
ⵙ ⵡⵓⵍ ⵏⵏⴻⵙ ⵡⴰⵔ ⵉⵎⵜⵉⵏⴻⵏ.
31 ⵅⵣⴰⵔ, ⵜⴳⴻⵄⵄⴻⴷ-ⴷⴷ ⵅⴰⵙ ⵎⴰⵔⵔⴰ ⵜⴻⵢⵣⵉⵜ,
ⵜⴻⴷⵍⴰ ⵜⵣⴻⴳⴳⵯⴰⵔⵜ ⵓⴷⴻⵎ ⵏ ⵜⴻⵎⵎⵓⵔⵜ ⵏⵏⴻⵙ,
ⴰⵇⴰ ⵍⵃⵉⴹ ⵏⵏⴻⵙ ⵏ ⵡⴻⵥⵔⵓ ⵉⵜⵜⵡⴰⵀⴷⴻⵎ.
32 ⵍⴰⵎⵉ ⵜⵜ ⵥⵔⵉⵖ, ⴽⵙⵉⵖ ⵜⵜ ⵖⴰⵔ ⵡⵓⵍ ⵉⵏⵓ,
ⵥⵔⵉⵖ ⵜⵜ ⵓⵛⴰ ⴽⵙⵉⵖ ⵜⵜ ⴰⵎ ⵢⵉⵊⵊ ⵏ ⵓⵡⴻⴱⴱⴻⵅ.
33 “ⴻⵊⵊ ⴰⵢⵉ ⴰⴷ ⵟⵟⵚⴻⵖ ⵛⵡⴰⵢⵜ ⴷⵔⵓⵙⵜ,
ⵛⵡⴰⵢⵜ ⴷⵔⵓⵙⵜ ⵏ ⵓⵏⵓⴷⴻⵎ,
ⵛⵡⴰⵢⵜ ⴷⵔⵓⵙⵜ ⵏ ⵓⴱⵓⵣⵣⴻⵍ ⵙ ⵉⴼⴰⵙⵙⴻⵏ ⴹⴻⴼⵚⴻⵏ, ◘24:33 ⴰⵡⵍⵏ. 6:10, 11
34 ⴷⵉⵏⵏⵉ ⴷⴷ ⵖⴰ ⵢⴰⵙ ⵣⵣⴻⵍⴹ ⵏⵏⴻⵛ,
ⵓⵍⴰ ⴷ ⵍⴻⵖⴱⴻⵏ ⵏⵏⴻⵛ
ⴰⵎ ⵢⵉⵊⵊ ⵏ ⵡⴻⵔⵢⴰⵣ ⵙ ⵍⴻⵙⵏⴰⵃ.” ◘24:34 ⴰⵡⵍⵏ. 6:11

- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 24
- >

◘24:1 24:1 ⵉⵥⵀⴷ. 37:1; ⴰⵡⵍⵏ. 3:31; 23:17

◘24:2 24:2 ⵉⵥⵀⴷ. 10:7

◘24:5 24:5 ⴰⵡⵍⵏ. 21:22

◘24:6 24:6 ⴰⵡⵍⵏ. 11:14; 15:22; 20:18

◘24:7 24:7 ⴰⵡⵍⵏ. 14:6

◘24:11 24:11 ⵉⵥⵀⴷ. 82:4

◘24:12 24:12 ⴰⵢⵓⴱ 34:11; ⵉⵥⵀⴷ. 62:13; ⵉⵔⵎ. 32:19; ⵔⵓⵎ. 2:6; ⴰⵙⴰ. 22:12

◘24:14 24:14 ⵉⵥⵀⴷ. 19:11; 119:103; ⴰⵡⵍⵏ. 23:18

◘24:16 24:16 ⴰⵢⵓⴱ 5:19; ⵉⵥⵀⴷ. 34:20; ⵄⴰⵎ. 5:2; 8:14

◘24:17 24:17 ⴰⵢⵓⴱ 31:29; ⴰⵡⵍⵏ. 17:5

◘24:19 24:19 ⵉⵥⵀⴷ. 37:1; 73:3; ⴰⵡⵍⵏ. 3:31; 23:17; 24:1

◘24:20 24:20 ⴰⵢⵓⴱ 18:5, 6; ⴰⵡⵍⵏ. 13:9; 20:20

◘24:23 24:23 ⵓⴼ. 23:3, 6; ⵍⴰⵡⵉ 19:15; ⴰⵄⵡⴷ. 1:17; 16:19; ⴰⵡⵍⵏ. 18:5; 28:21; ⵢⵃ. 7:24; ⵢⴰⵄ. 2:1

◘24:24 24:24 ⴰⵡⵍⵏ. 17:15; ⵉⵛⴰ. 5:23

◘24:29 24:29 ⵔⵓⵎ. 12:17, 19

◘24:33 24:33 ⴰⵡⵍⵏ. 6:10, 11

◘24:34 24:34 ⴰⵡⵍⵏ. 6:11

© 2020 www.tarifit.info