- ⵉⵥⴻⵀⵀⵉⴷⴻⵏ
- <
- 42
- >

42
ⴰⴷⵍⵉⵙ ⵡⵉⵙⵙ ⵜⵏⴰⵢⴻⵏ - ⵉⵣⴻⵀⵀⵉⴷⴻⵏ 42-72
1 ⵉ ⵓⵎⴻⵇⵇⵔⴰⵏ ⵏ ⵉⵎⴻⵖⵏⴰⵊⴻⵏ. ⴰⵅⴻⵎⵎⵉ ⵏ ⴰⵢⵜ ⵏ ⵇⵓⵔⴰⵃ.
2 ⴰⵎ ⵉⵖⴰⵢⴹ ⵏ ⵡⴻⵣⵖⴰⵔ ⵉⵜⵜⵎⴻⵥⵔⵉ
ⵖⴰⵔ ⵜⵖⴻⵣⵔⴰⵜⵉⵏ ⵏ ⵡⴰⵎⴰⵏ,
ⴰⵎⵎⵓ ⵓⵍⴰ ⴷ ⵓⵍ ⵉⵏⵓ
ⵉⵜⵜⵎⴻⵥⵔⵉ ⵖⴰⵔⴻⴽ, ⴰ ⴰⵔⴻⴱⴱⵉ.
3 ⵍⴻⵄⵎⴰⵔ ⵉⵏⵓ ⵉⵜⵜⴼⴰⴷⴰ ⵖⴰⵔ ⴰⵔⴻⴱⴱⵉ,
ⵖⴰⵔ ⴰⵔⴻⴱⴱⵉ ⵉⴷⴷⴰⵔⴻⵏ.
ⵎⴻⵍⵎⵉ ⵉ ⵖⴰ ⴰⴷⴼⴻⵖ,
ⴰⴷ ⴱⴰⵏⴻⵖ ⵣⵣⴰⵜ ⵉ ⵡⵓⴷⴻⵎ ⵏ ⴰⵔⴻⴱⴱⵉ? ◘42:3 ⵉⵥⵀⴷ. 63:2
4 ⵉⵎⴻⵟⵟⴰⵡⴻⵏ ⵉⵏⵓ
ⵜⵓⵖⴰ ⴰⵜⴻⵏ ⴷ ⴰⵖⵔⵓⵎ ⵉⵏⵓ
ⴰⵙⵙ ⴷ ⴵⵉⵍⴻⵜ,
ⵓⵎⵉ ⴷ ⴰⵢⵉ ⵇⵇⴰⵔⴻⵏ ⴰⵙⵙ ⵉⵎⵓⵏ:
“ⵎⴰⵏⵉ ⵉⴵⴰ ⴰⵔⴻⴱⴱⵉ ⵏⵏⴻⵛ?” ◘42:4 ⵉⵥⵀⴷ. 80:6
5 ⵏⴻⵛⵛ ⵜⵜⵉⴷⴰⵔⴻⵖ ⴷⵉ ⵎⴰⵏ ⴰⵢⴰ
ⵓ ⵙⵙⴼⴰⵔⵔⵖⴻⵖ ⵍⴻⵄⵎⴰⵔ ⵉⵏⵓ ⴷⴰⵢⵉ,
ⵎⴰⵖⴰⵔ ⵏⴻⵛⵛ ⵜⵜⵏⵓⵎⴻⵖ ⴳⴳⴻⵄⵄⴷⴻⵖ
ⴷⴻⴳ ⵉⵊⵊ ⵏ ⵓⵀⵉⵎⵓⵔ ⵉⵇⵇⴻⵏ,
ⴰⵎ ⴳⴳⵓⵔⴻⵖ ⴰⴽⵉⴷⵙⴻⵏ
ⵖⴰⵔ ⵜⴰⴷⴷⴰⵔⵜ ⵏ ⴰⵔⴻⴱⴱⵉ,
ⵙ ⵍⵃⴻⵙⵙ ⵏ ⵓⵙⵍⵉⵡⵍⴻⵡ ⴷ ⵓⵇⴰⴷⵉ,
ⵉⵊⵊ ⵏ ⵍⵖⴰⵛⵉ ⵉⵜⵜⵄⴻⵢⵢⴷⴻⵏ.
6 ⴰ ⵍⴻⵄⵎⴰⵔ ⵉⵏⵓ,
ⵎⴰⵢⴻⵎⵎⵉ ⵜⵇⴻⵏⴹⴻⴷ ⴰⵎⵎⵓ,
ⵜⵀⴻⴽⴽⵡⴻⵍⴻⴷ ⴷⴰⵢⵉ?
ⵔⴰⵊⴰ ⴰⵔⴻⴱⴱⵉ,
ⵎⴰⵖⴰⵔ ⴰⴷ ⵇⵇⵉⵎⴻⵖ ⴰⴷ ⵜ ⵇⴰⴷⵉⵖ ⵄⴰⴷ
ⵅ ⵉⵙⴻⵏⵊⴰⵎⴻⵏ ⵉ ⴷⴷ-ⵉⵜⵜⴻⴼⴼⵖⴻⵏ
ⵣⵉ ⵣⵣⴰⵜ ⵏ ⵡⵓⴷⴻⵎ ⵏⵏⴻⵙ. ◘42:6 ⵉⵥⵀⴷ. 43:5; ⵉⵥⵀⴷ. 42:12; 43:5
7 ⴰ ⴰⵔⴻⴱⴱⵉ, ⵍⴻⵄⵎⴰⵔ ⵉⵏⵓ
ⵉⵇⵏⴻⴹ ⴰⵎⵎⵓ ⴷⴰⵢⵉ.
ⵅ ⵓⵢⴰ ⵜⵜⵉⴷⴰⵔⴻⵖ ⵛⴻⴽ
ⵣⵉ ⵜⴻⵎⵎⵓⵔⵜ ⵏ ⵍ’ⵓⵔⴷⵓⵏ,
ⵣⴻⴳ ⵉⴷⵓⵔⴰⵔ ⵏ ⵀⵉⵔⵎⵓⵏ,
ⵣⴻⴳ ⵉⴷⵓⵔⴰⵔ ⵏ ⵎⵉⵚⵄⴰⵔⴰ.
8 ⵍⵃⴻⵎⵍⴻⵜ ⵜᵉⵜⵜⵍⴰⵖⴰ ⵉ ⵍⵃⴻⵎⵍⴻⵜ ⵏⵏⴻⵖⵏⵉ
ⵖⴰⵔ ⵣⵣⵀⵉⵔ ⵏ ⵉⵛⴻⵔⵛⵓⵔⴻⵏ ⵏⵏⴻⵛ,
ⵎⴰⵔⵔⴰ ⵍⴻⵎⵀⴰⵎⴻⴷ ⵏⵏⴻⵛ
ⴷ ⵍⴻⵎⵡⴰⵊ ⵏⵏⴻⵛ ⴽⴽⵉⵏ ⵅⴰⴼⵉ.
9 ⴻⵊⵊ ⵙⵉⴷⵉ ⴰⴷ ⵉⵡⴻⵚⵚⴰ
ⵜⴰⵎⴻⵅⵙⵉⵡⵜ ⵏⵏⴻⵙ ⵉⵛⴻⵡⵡⴰⵔⴻⵏ ⵙ ⵡⴰⵙⵙ,
ⵓⵛⴰ ⴰⴷ ⵖⴰⵔⵉ ⵢⵉⵍⵉ ⵢⵉⵊⵊ ⵏ ⵉⵣⵍⵉ ⴷⵉ ⴵⵉⵍⴻⵜ,
ⴰⵇⴰ-ⵜ ⴷ ⵜⵥⴰⴵⵉⵜ ⵉ ⴰⵔⴻⴱⴱⵉ ⵏ ⵜⵓⴷⴰⵔⵜ ⵉⵏⵓ.
10 ⵏⴻⵛⵛ ⴰⴷ ⵉⵏⵉⵖ ⵉ ⴰⵔⴻⴱⴱⵉ:
“ⵜⴰⵚⴹⴰⵔⵜ ⵉⵏⵓ ⴷ ⵛⴻⴽ, ⵎⴰⵢⴻⵎⵎⵉ ⴷ ⴰⵢⵉ ⵜᵉⵜⵜⵓⴷ?
ⵎⴰⵢⴻⵎⵎⵉ ⴳⴳⵓⵔⴻⵖ ⴷⴻⴳ ⵡⴻⵔⵔⵓⴹ ⴷ ⴰⴱⴰⵔⵛⴰⵏ
ⵣⵉ ⵙⵙⵉⴱⴱⴻⵜ ⵏ ⴷⴷⴻⴵ ⵏ ⵍⴻⵄⴷⵓ?” ◘42:10 ⵉⵥⵀⴷ. 35:14; 38:7; 43:2
11 ⵉⵏⵏⵉ ⴷ ⴰⵢⵉ ⵉⵃⴻⵚⵚⴰⵔⴻⵏ ⵙⵙⴱⴻⵀⵜⵜⵍⴻⵏ ⴰⵢⵉ
ⵙ ⵉⵛⵜ ⵏ ⵜⴰⵊⵊⵓⵜ ⵉⵏⴻⵇⵇⴻⵏ ⴷⴻⴳ ⵉⵖⵙⴰⵏ ⵉⵏⵓ,
ⵓⵎⵉ ⴷ ⴰⵢⵉ ⵇⵇⴰⵔⴻⵏ:
“ⵎⴰⵏⵉ ⵉⴵⴰ ⴰⵔⴻⴱⴱⵉ ⵏⵏⴻⵛ?”
12 ⴰ ⵍⴻⵄⵎⴰⵔ ⵉⵏⵓ,
ⵎⴰⵢⴻⵎⵎⵉ ⵜⵇⴻⵏⴹⴻⴷ ⴰⵎⵎⵓ,
ⵜⵀⴻⴽⴽⵡⴻⵍⴻⴷ ⴷⴰⵢⵉ?
ⵔⴰⵊⴰ ⴰⵔⴻⴱⴱⵉ, ⵎⴰⵖⴰⵔ ⴰⴷ ⵜ ⵇⴰⴷⵉⵖ ⵄⴰⴷ
ⵅ ⵉⵙⴻⵏⵊⴰⵎⴻⵏ ⵉ ⴷⴷ-ⵉⵜⵜⴻⴼⴼⵖⴻⵏ
ⵣⵉ ⵣⵣⴰⵜ ⵏ ⵡⵓⴷⴻⵎ ⵉⵏⵓ,
ⵓ ⵣⵉ ⵣⵣⴰⵜ ⵏ ⴰⵔⴻⴱⴱⵉ ⵉⵏⵓ. ◘42:12 ⵉⵥⵀⴷ. 42:6; ⵉⵥⵀⴷ. 43:5

- ⵉⵥⴻⵀⵀⵉⴷⴻⵏ
- <
- 42
- >

◘42:3 42:3 ⵉⵥⵀⴷ. 63:2

◘42:4 42:4 ⵉⵥⵀⴷ. 80:6

◘42:6 42:6 ⵉⵥⵀⴷ. 43:5; ⵉⵥⵀⴷ. 42:12; 43:5

◘42:10 42:10 ⵉⵥⵀⴷ. 35:14; 38:7; 43:2

◘42:12 42:12 ⵉⵥⵀⴷ. 42:6; ⵉⵥⵀⴷ. 43:5

© 2020 www.tarifit.info